Xiaomi Redmi 5 Plus: 5, "плюси билан"! - Terabayt.Uz\n"Хитойлик Олма" флагманларнинг оммага хуш келадиган жиҳатларини ўрганиб, бундай хусусиятларни оддий моделларга ҳам жорий қилишга интилмоқда.\nНарх-навоси барча учун қулай мобил алоқа қурилмалари орасида харидорни ҳайратда қолдирадиган ва пул сарфлашга мажбур қиладиган моделни яратиш -- осон иш эмас. Бироқ, бу ишни ҳадисини олган Xiaomi янги смартфони билан яна бир бор барчани диққатини торта олди.\nXiaomi Redmi 5 Plus стол устида ёки кафтингизда олд панели билан турганида, бир қарашда уни қимматбаҳо смартфон деб ўйлайсиз. У замонавий трендга муносиб девайс.\nУнинг "иниси" бўлган Xiaomi Redmi 5 модели ҳақида олдинги тавсифда кўп ва хўп сўзлаган эдик. Бу галги "қаҳрамонимиз"нинг жуссаси уникига қараганда анча салобатли.\nЎқинг: Xiaomi Redmi 5: "Малика"дан "бешни олинг"!\nXiaomi Redmi 5 Plus ва Xiaomi Redmi 5\nДиққатга сазовор экран\nҚаршимизда 5,99 дюймли, яъни йирик экранли ҳамёнбоп смартфон турибди. Дисплей қирралари ясси ва 2,5D шаклидаги безак шишаси билан қоплаб олинган. Дисплей ва шиша оралиғида ҳаво қатлами мавжуд эмас. Ҳамёнбоп смартфон учун экран сифати ниҳоятда қойилмақом: ёрқин, тасвирлар ранг-баранг ҳамда равшан.\nЭкраннинг пиксел сиғими FullHD+, яъни 2160х1080 белгига тенг. Бу сиғим ҳам жуда кўнгилдагидек. Натижада, унда акс этган тасвирлар аниқ-тиниқ намоён бўлади. Экран атрофидаги ромлар бир оз сезиларли.\nДисплей чўзинчоқ, яъни бугунги тренд тилида айтадиган бўлсак, унинг томонлар нисбати 18:9 стандартида ишланган. Бугун флагман смартфонлар айнан шу ўлчамда ишлаб чиқарилмоқда. Айнан шундай кенг форматли дисплей ҳозир барчанинг қизиқишини уйғотмоқда.\nДизайн ҳамда фойдаланишга қулайлик\nДизайнерларнинг универсал кўринишдаги замонавий аппарат яратишга ҳаракат қилгани кўриниб турибди. Смартфонлар кўринишиданоқ одамни ўзига мафтун қилади.\nXiaomi Redmi 5 Plus орқа томонидан у қадар ҳам жозибадор кўринмаслиги мумкин. Унинг орқа панели бренднинг бошқа ҳамёнбоп гаджетларини эслатиб юборади.\nОрқа панелнинг маркази алюминийдан тайёрланган, юқори ва қуйи қисмларига эса пластик улоқлар уланган. Металл ва пластик ўртасидаги рангда фарқ бир оз сезилади. Муҳими, смартфоннинг йиғилиш сифатига гап йўқ.\nСмартфон тилла рангдан ташқари, қора, тилла-пушти ҳамда мовий-кўк рангли корпусларда ишлаб чиқарилмоқда.\nСмартфон камбар бўлгани боис, кафтга осон жойлашади. Унинг шакли чўзинчоқ бўлгани боис, бу гаджетда ўйинни ҳам маза қилиб ўйнаш ёки унда тасвир томоша қилиш мумкин.\nЎлчамининг қулайлиги боис, Xiaomi Redmi 5 Plus моделини бир кафтда ҳам бошқариш мумкин. Бироқ, менюдан эркин фойдаланиш учун 6 дюймли дисплейга эга девайслар катталик қилади.\nБармоқ изи сканери орқа панелдан ўрин эгаллаган. Хитойнинг аксарият смартфонларида бугун бундай сенсор орқа панелга кўчирилмоқда.\nXiaomi Redmi 5 Plus (ўнгда) ва 5 дюймли Xiaomi Redmi 4x (чапда)\nКамера, овоз ва алоқа имкониятлари\nБошқа ҳамёнбоп смартфон моделлари билан таққослаганда, Xiaomi Redmi 5 Plus моделида ўрнатилган камеранинг ишлаш сифати юқори. У ҳаттоки сурат олишда бир оз қиммат бўлган смартфонлар билан беллаша олади.\nМобил алоқа қурилмасидаги бош камера 12 мегапикселли, олд камера 5 мегапикселли. Қуйидаги суратларга қараб, унинг камера имкониятларига баҳо беринг.\nСмартфоннинг видео тасвирга олиш сифати ҳам яхши, овоз эса чидаса бўлади. Аудио қулоқчинларда тинглаганда, овоз заҳирасининг ўртача эканини пайқаш мумкин. Телефондаги суҳбат динамиги сифатли ва баланд овоз етказиб беради, мусиқани тинглаш ҳам фойдаланувчини хурсанд қилади.\nСмартфонда сим-карта ва хотира картаси учун гибрид бўлмачадан фойдаланилган. Яъни, ьир вақтнинг ўзида бу бўлмачага 2 та сим-карта ёки битта SIM-карта ва битта қўшимча хотира флешкасини қўйиш мумкин. Xiaomi Redmi Note 5A моделида бу бўлмачалар алоҳида эди. Бу гал компания бир оз эринчоқлик қилган кўринади.\nСмартфон microUSB порти орқали қувват олади. 2018 йилда универсал Type-C портлари оммалашмоқда. Xiaomi ҳозирча бу техник ечимни арзон смартфонлари учун ўйлаб кўрмаган экан.\nПлатформа самарадорлиги, операцион тизим ва қувватдорлик\nXiaomi Redmi 5 Plus модели учун Qualcomm Snapdragon 625 процессори танланган. Бу чипсетга икки йил бўлган ва бошқа кўплаб ҳамёнбоп гаджетларда татбиқ қилинган. Талқинидан келиб чиқиб, унга 3/32 ёки 4/64 гигабайтли тезкор ва доимий хотиралар ўрнатилган.\nСмартфон бенчмаркларда у қадар ҳам ҳайратланарли натижалар қайд этмаган. Яъни, ҳамёнбоп смартфонлар билан бир хил балл тўплаган.\nСмартфон график ва мураккаб тасвирли ўйинларни у қадар ҳам яхши кўрмаслиги мумкин. Мисол учун, WoT каби қийин ўйинларни ҳам ўйнаш мумкин.\nСмартфон Android Nougat тизимининг компания томонидан ўзлаштирилган MIUI 9 талқини бошқарувида фаолият кўрсатади. Бу талқин тезкор ишлаши ва қувватни тежаши билан ҳамда муҳим функциялари билан фойдаланувчини хурсанд қилади.\nXiaomi Redmi 5 Plus'нинг батарея ток сиғими 4000 мА соат. Бу телефон аккумулятори қувватини тўлдириш учун унга 2,5 соат керак бўлади. Бу қувват билан ундан 1,5-2 кун фойдаланиш мумкин. Экран ёруғлигини юқори даражага қўйиб нақ олти соат видео кўриш мумкин. Бу -- ажойиб натижа!\nЮқорида айтиб ўтганимиздек, Redmi 5 Plus моделининг "укаси" бор. Redmi 5 модели ундан бир оз кичкина. Унинг экран сиғими ва диагонали кичик, аккумулятор сиғими ҳам кичикроқ ҳамда бу моделга ўрнатилган процессор ҳам унчалик кучли эмас. Бироқ, қуйи модел анча ҳамёнбоп. Шу билан бирга, дизайн бир хил ва бошқа ҳамёнбоп моделларни доғда қолдиради.\nRedmi 5 Plus моделининг яна бир рақиби — янги Meizu M6s. Металл корпусли Meizu M6S ҳамёнбоп смартфон моделлари сирасига киради. Унинг нархи 100 АҚШ долларига баҳоланган. Смартфон жиҳатлари ҳам шунга яраша: 5,7 дюймли, 1440х720 (ёруғлик даражаси 450 нитгача, контраст 1000:1) пикселли экран, Samsung Exynos 7872 (6 ядро, 14 нм техник жараён) процессори, 3 ГБ тезкор ҳамда 32 ёки 64 ГБ доимий хотира.\nMeizu M6S'нинг батарея сиғими 3000 мА соат ва уни ярим соатда 52% га тўлдириш мумкин. Бош камера 16 Мп (f/2.0), олд камера 8 Мп (f/2.0) аниқлигидаги суратлар олади.\nЯна бир рақиб -- 160 долларлик Meizu M6 Note фаблети бўлиб, 5.5 дюймли, Full HD сиғимли дисплейи, Snapdragon 625 процессори билан ҳамда нархи билан ҳам "шяоми"га бас келади.\nXiaomi Redmi 4X ҳам бу янги моделга рақиб бўла олади. Унга, шунингдек Mi 5X ёки A1 моделларига ҳам бир хил процессор ўрнатилган.\nXiaomi Redmi 5 Plus Хитойда $150 АҚШ долларидан (3/32 ГБ талқини) бошлаб, $200 АҚШ долларигача (4/64 ГБ) туради. Айни кунларда бу моделнинг 4/64 ГБ талқинини "Малика"дан 2,180,000 сўмдан харид қилиш мумкин.\nRedmi 5 Plus ҳадеб суратга тушмайдиган, "топ" самарадорлик ортидан чопмайдиган, бироқ дисплейда тасвир ва томоша кўришга иштиёқманд одамлар учун. Ҳаддан ташқари ҳашамни ёқтирмайдиган, бироқ янги тенденцияларга эга смартфонни хоҳлайдиган харидорлар учун Redmi 5 Plus айни муддао.\nRedmi 5 Plus ҳадеб суратга тушмайдиган,\nasaxiy.uz 1,5 млн сўм (3/32 Гб) Сотиб олиш\nкатта ва сифатли экран\nзамонавий тренд ва дизайн\nпроцессор аввалги моделдаги каби


Давлат солиқ қўмитасининг вазифалари, функциялари, ҳуқуқ ва мажбуриятлари аниқ белгилаб берилди\nДавлат солиқ қўмитасининг вазифалари, функциялари, ҳуқуқ...\n18.04.2019 21:05 0 661\nҲукумат қарори (320-сон, 17.04.2019) билан Ўзбекистон Республикаси Давлат солиқ қўмитаси тўғрисидаги низом тасдиқланди. Бу ҳақда «Ҳуқуқий ахборот» канали хабар берди.\nНизомга мувофиқ, Қўмита солиқ тўғрисидаги қонун ҳужжатларига риоя этилишини ва давлатнинг иқтисодий манфаатларини ҳимоя қилинишини таъминлаш соҳасидаги назорат бўйича давлат бошқаруви органи ҳисобланади.\nҚўмита Ҳукуматга бўйсунади ва раис бошчилик қилади. Раис Бош вазир тақдимига биноан Президент томонидан лавозимга тайинланади ва озод этилади.\nНизом билан Қўмитанинг вазифалари, функциялари, ҳуқуқ ва мажбуриятлари аниқ белгилаб берилди.\nҚўмита солиқ тўловчиларга мулоқотсиз электрон хизмат кўрсатиш бўйича чора-тадбирларни амалга оширади.\nШунингдек Қўмита, солиқ тўловчиларнинг ҳуқуқий маданиятини ошириш бўйича кенг тарғибот ишларини олиб бориши лозим.\nҚўмитанинг самарадорлиги мунтазам баҳоланади.\nСолиқ текширувлари ва мавзули-экспресс ўрганишлар бошқармаси, Солиқ соҳасида ҳуқуқбузарликлар профилактикаси бошқармаси ва уларнинг ҳудудий тузилмалари ҳамда Ҳудудлараро инспекция ходимларига лавозим маошининг 20 фоизи миқдорида устамалар белгиланади.\nИқтисодиёт 14/11, 09:17


Машина сотиб олишда қуйидаги хатоларни қилманг » Скачать музыку бесплатно новинки музыки 2016-2017\nМашина сотиб олишда қуйидаги хатоларни қилманг\nКомментариев: 0 Просмотров: 447 Дата: 14-03-2016, 00:46 Умрида биринчи марта машина сотиб олаётган одам адашиши мумкин. Биз бу жараёнда учраб турадиган хатоликлар рўйхатини туздик. Ўқиб чиқинг, машина харид қилаётганингизда эслайсиз. Номувофиқ машина Сиз машинани нима мақсадда сотиб оляпсиз? Дам олиш кунлари улфатлар билан Чорвоққа бормоқчимисиз? Ёки фақат ўзингиз ва оилангиз учун ихчамгина машина етарлими? Бекор қолганда киракашлик қилиб турмоқчимисиз? Аввал мақсадни аниқлаб олинг. Бўлажак машинангиз мақсадингизга мувофиқ бўлсин. Серхаражат машина Машина ҳайдаб юрмаган бўлсангиз, бу темиртак чўнтакнинг бир чеккасини ўпириб чиқиб кетишини тасаввур қилолмайсиз. “Машина – иккинчи хотин”, деб бекор айтишмаган. Аёл-ку, харажат чиқса, сабр қилади, аммо машина ўжарлик билан “юрмайман”, деб туриб олади. Метан ўрнатилган бўлмаса, ҳар гал бензин қуйиш вақтида кайфиятингиз чоғ бўлмаслиги табиий. Бензиннинг нархи шу кетишда давом этса, камига шохобчалардан тез-тез йўқолганида кўчадан икки баробар нархга “баклажка”да сотиб олганингизда юз қиёфангизни тасаввур қиляпмиз. Автомобилга хизмат кўрсатиш, эҳтиёт қисмлар сотиб олиш харажатларини ҳам эътиборга олинг. Кутилмаганда таъмирлаш “Иккинчи қўл машина ол. Нима бор, дарров янгисига осилиб”, дейди маслаҳатгўйлар. Ҳа, “иккинчи қўл” машина нархи пастроқ. Уёқ-буёғи тирналса, кўп куйинмайсиз. Аммо тажрибали ҳайдовчилар ҳам машина бенуқсонлигини аниқлашга қийналишади. Бунинг учун тажрибали автомеханик билан бозорга чиқиш керак. Сезилмас кичик нуқсоннинг катта чиқими бўлади Урилган, юмалаган автомобилларни пардозлаб бозорга олиб чиқиб, учраганга паст нархда пуллайдиган шоввозларга учманг. Машинанинг “суяги бутун” бўлмаса, кетидан оламжаҳон чиқимларни етаклаб юради. Шалағи чиққан машина “Шалағи чиққан машинани ол, уриб олсанг, ачинмайсан, бирйўла тузатишни ҳам ўрганасан”, дейди иккинчи тоифа маслаҳатгўйлар. Танангизга бир ўйланг: машинани бирор жойга олиб бориб уриш учун оляпсизми ёки ҳайдаш учунми? Машинани таъмирлашни устага шогирд тушиб ўрганса ҳам бўлади. 2 ва 3 маслаҳатларимизга кўз югуртиринг. Хароб машина – бу йўқ машина дегани, уни одам қилиш учун битта машинанинг пули кетади. Янги ҳайдовчи рулда ўзини ноқулай сезади, агар уни абгор машина рулига ўтқазсангиз баттар қийналади. Кўз-кўзлаш учун машина Машина сизни бир жойдан иккинчи жойга муаммосиз элтиб қўйиш учун мўлжалланган транспортдир. Биринчи ўринда у ишончли бўлиши муҳим. Харид вақтида транспортнинг чиройи, безагига эмас шу жиҳатига диққат қаратинг. Машинани ясатиб юришни хуш кўрсангиз, тегишли автохизматлар мунтазир. Аммо одамларнинг кўзини куйдириш учун безак бериш риё ва қуруқланишдан бошқа нарса эмас. Олиб сотиш учун Айримлар ортиқча пули бўлса машина олиб “босиб қўяди”. Кейинроқ нархи ошганда сотиб фойда кўриш учун. Салонда сотувчилар маслаҳатни аяшмайди: “мановинисини олинг, келаси йили нархи осмонга кўтарилиб кетади, заводдан чиқаришни тўхтатармиш, доллар курсини кўриб турибсиз” ва ҳоказо. Бу гапларга кар бўлинг. Машина нархи ўйнаб турибди. Икки йил олдинги ўртамиёна “Жигули”нинг пулига ҳозир тузуккина “Матиз” беряпти. Шунинг учун машинага инвестиция деб қарамасликни тавсия қиламиз. (P.S. Ушбу маслаҳатимизда бугун бозорда машинани ерга уриб паст нархда сотиб олгач, эртага устига қўйиб сотиб фойда қиладиган машина бозорининг пихини ёрган устомонларини назарда тутмадик.) Савдолашмасдан сотиб олиш “Бугун машина олсам ҳам оламан, олмасам ҳам оламан” деган мақсадни миянгизга қатъий тугиб чиққан бўлсангиз ҳам машина бозорини бир сидра кўздан кечиринг. Айтиладиган нарх бошқа, сотиладигани бошқа. Харидор ва сотувчи ўртасидаги музокарани четдан туриб кузатинг. Савдолашиш шарт. Бунга уқувингиз бўлмаса, савдога уста, пишиқ оғайниларингиздан бирортасини ёнингизга олинг. Салондан дарҳол кредитга харид қилиш Салондасиз. Танлаган машинангизни олишга чоғлансангиз, дилер қулоғингизга шипшимоқда: “ҳозироқ сотиб олинг – ютасиз, ҳар ой арзимаган суммани тўласангиз бас, фақат ҳозироқ кредит шартномасини имзоласангиз бўлди” Иродани тўпланг, шартномани дарров имзоламанг. Аввал яхшилаб ўқинг, сизга қандай шартлар таклиф этишмоқда. Кўпинча бундай ҳолатда, сизни лақиллатаётган бўлишади. lifehacker.ru сайти мақоласи асосида тайёрланди - деб хабар бермоқда Carzone.uz нашри.


Сибирядан нажот излаб… « O'zbekiston ERK Demokratik Partiyasi\nСибирядан нажот излаб…\n16 February 2013 - 11:22\nЎтган ҳафта бўлиб ўтган мажлисимизда сафдошимиз Тўлқин Қораев Сибир дарёларидан бирини Марказий Осиёга буриш режасни Ўзбекистон Халқ Ҳаракатининг сиёсий-иқтисодий дастурига киритиш масаласини муҳокамага қўйишни таклиф қилди. Шу муносабат билан сўнгги 30 йилдан бери ўз долзарблигини йўқотмай келаётган бу мавзу буйича илгари ёзилган мақолаларимдан бирини архивимдан топиб, саҳифамизга тақдим этишни лозим топдим.\nБундан икки ойча аввал Русиянинг Тюменск вилоятида бўлиб ўтган бир форумда Марказий Осиёга Сибир сувларини йўналтириш борасида баҳс ва мунозаралар бўлди. Рус Академиги Петер Гончаров ўшанда, “Сибир дарёлари сувини Марказий Осиё минтақасига йўналириш кўпгина салбий оқибатларга олиб келиши мумкинлиги ҳақида гапирди.\nСибир дарёларини Орол денгизига қуйиш ҳақидаги илк таклифлар ҳали 80- йиллардаёқ олимлар томонидан муҳокама учун ўртага ташланган. Ўшанда кўплаб ижодкорлар ва олимлар томонидан бу таклиф рад қилинган эди.\nБугунги кунга келиб, Марказий Осиё давлати раҳбарлари бу масалани яна кун тартибига киритишмоқда. Бу фикр Русия сиёсатчилари томонидан пул ишлаб қолишнинг бир йўли сифатида ижобий қабул қилинаётган бўлса-да, рус олимлари бу иш минтаканинг фақат ўсимлик ва ҳайвонот оламини ўзгартирибгина қолмай, балки, бутун Марказий Осиё минтақасидаги иқлимни ўзгартириб юборади, деб ташвишланмоқдалар.\nАнчадан бери Марказий Осиёда сув ресурси масаласи катта муаммо бўлиб қолаётгани ҳаммага маълум. Бу минтақадаги ҳали советлар даврида қурилган сув тозалаш иншоотлари тамоман ишдан чиққан. Минтақа экологияси фалокат ёқасида эмас, ҳалокат ичида яшаяпти, дейиш мумкин. Устига устак, сўнгги йилларда бу минтақадаги сурункали қурғоқчилик туфайли экин майдонлари яроқсиз ҳолга келган. Ўзбекистонда ҳам, Қозоғистонда ҳам аҳоли, ичишга яроқсиз сувларни истеьмол қилишга мажбур бўлмоқда.\nАйни пайтда “Экосан” фонди вакили Юсуф Шодиметовнинг айтишича, Ўзбекистонда Канададагидан кўра, икки ярим марта кўпроқ сув ишлатилади, аниқроғи, исроф қилинади. Албатта, бундай исрофгарчилик олдида Қирғизистоннинг сув учун Ўзбекистондан пул талаб қилиши мутлақо ўринли ва мантиқли кўринади.\nЎзбекистонда тоза ичимлик сувининг танқислиги ҳақида унча кўп гапиришни исташмаса-да, Қозоғистонликлар бу муаммони муҳокама учун тобора кенгроқ майдонга олиб чиқишга ҳаракат қилмоқдалар.\nҚозоғистонлик экологларнинг айтишларига кўра, ҳар йили сув омборларига турли қувурлардан 5 кубокилометрга яқин ифлосланган сув келиб тушмоқда. Ҳукумат канализация ва сув омборлари аҳволини яхшилаш учун 750 миллион евро лозимлиги ҳақида гапирмоқда.\nМаълумки, асосий табиий сув ресурслари Қирғизистонда жойлашган бўлиб, Ўзбекистон ва Қозоғистон унинг биринчи истеъмолчиларидир. Қирғизларнинг ўзлари сувнинг 20 фоизидан фойдаланади. Агар илгари сув муаммоларини қўшни давлатлар ўзаро келишув битимлари билан ҳал қилган бўлсалар, бугун бу давлатлар ўртасида на келишув бор, на битим.\nҚирғизистон Парламенти Ўзбекистондан фойдаланаётган сув учун ҳақ тўлашини сўраган бўлса, Ўзбекистон ҳукумати бу талабга, “Худонинг берган бойлиги ҳамманики бўлади” қабилида жавоб қайтармоқда. Бу келишмовчиликлар ҳали ҳал этилмаган бўлса-да, оқар сувни ҳеч ким тўхтатолгани йўқ.\nЯқинда тинч ҳаётни бошлашга ҳозирланаётган Афғонистон ҳам Амударёдан ўзининг улушини олишга шайланмоқда. Афғонистоннинг шимолий минтақаларидаги 400 минг гектарлик якин ерлари учун Амударёдан сув олинади. Бу ҳам, албатта, ўлаётган дарё ва денгизнинг аҳволини янада мушкуллаштиради.\nМуаммолар гирдобида қолган Марказий Осиё давлатлари яна нажот излаб, Русияга, аниқроғи, Сибир томонга, Сибир дарёларига кўз тикишдан бошқа чоралари қолмаяпти. Ким билади, балки, сўнгги йилларда Марказий Осиёга ўз таьсирини ўтказиш учун зарур бўлган барча дастакларидан маҳрум бўлиб, ғазабланиб юрган Русия учун ҳам Сибир дарёлари кўринишидаги бундай қулай дастак жозибали кўриниб қолган бўлса, ажаб эмас.


Инсоният тарихидаги энг ёмон йил аниқланди\n17.11.2018 16:48 0 938\nГарвард университети (АҚШ) олимлари милодий 536 йилни замонавий инсоният тарихидаги энг ёмон йил дея таърифлашди. Қадимги музликларда қолган излар асносида шу хулосага келинди.\nГренландия ва Антарктидадан келтирилган қадимий муз таҳлилларига кўра, милодий 536 йил сайёрамизда жуда кучли вулқон отилиб, «ядро қиши» эффектига олиб келган. Ҳарорат кескин пасайиб кетиб, экинлар ҳосил бермай қўйган: жуда кўплаб одамлар яшаб турган жойларини тарк этишга мажбур бўлишган, урушлар кўпайиб, ўлат тарқаган.\nПалеоклиматологларнинг хулосаларини тарихий манбалар ҳам тасдиқлайди. 536 йил император Юстиниан I ҳукмдорлигининг 10-йили эди. Ўша давр воқеанавислари қуёш яхши иситмай қўйди, ойга ўхшаб ёруғлик сочмоқда, деб ёзиб қолдиришган.\nОрадан тўрт йил ўтиб, 540 йилда олдингисидан қолишмайдиган яна бир вулқон отилиши рўй берган.\nинсоният тарих иқлим\nТаълим 11/12, 12:22\nИпак йўли, Далварзин ва бронза даври: япониялик олим Андижонда маъруза қилди\nЖамият 06/11, 18:02\nОғир жиноятда айбланиб, сўнг оқланган тарихчи олим Андрей Кубатин қамоқхонага тушган кунларини эслади


АҚШ бутунжаҳон нефтининг йирик қисмига санкция жорий қилди\nАҚШ дунёдаги нефть захираларининг учдан бир қисмига, шунингдек, Эрон, Венесуэла ва Россияга тўғри келадиган қазиб олишнинг бешдан бир қисмига нисбатан санкциялар киритди. Бу ҳақида Плеханов номидаги Россия Иқтисодиёт университети профессори Ольга Лебединская “РИА Новости”га берган интервьюсида хабар берди.\nЭкспертнинг фикрича, дунё бўйича нефть захиралари 1,66 триллион баррелни ташкил этади, улардан 298,4 миллиарди Венесуэла ҳудудида, 157,8 миллиарди Эрон, 80 миллиарди эса Россияда. Лебединская ушбу мамлакатлардаги нефть захираларининг улуши бутунжаҳон захираларининг 33 фоизини ташкил этишини таъкидлади. “Агар 2018 йилда ОПЕКни тарк этган ва Эронни қўллаб-қувватлаган – Қатар санкциялар рўйхатига киритилган бўлса, бу рақам 34 фоизни ташкил этарди”, деди у.\nЛебединская шунингдек, 2016 йилда Венесуэла, Эрон ва Россия, дунёдаги кундалик эҳтиёжнинг 21,75 фоизини таъминлаганини эслатди. Эксперт Америка расмийларининг сиёсий майдондаги фаолияти нефт қазиб олишнинг бешдан бир қисми санксиялар остида бўлишига олиб келганини таъкидлади.\nЭнг асосийси, санкциядан кунлик қазиб олишни 0,75 миллион баррелга етказган Венесуэла энг кўп азият чекди. Ундан кейин Эрон туради. У қазиб чиқаришни 2,1 миллион баррелга қисқартирди. Лебединскаянинг таъкидлашича, ушбу шароитда Россия, ишлаб чиқаришни кунига 10,7 миллион баррелгача оширишга муваффақ бўлган.\nКиритилди: 11:40 30.10.2019. Ўқилди: 1170 марта. Фикрлар сони: 0 та.


26 октябр 2020, Тошкент вақти: 08:56\nБолгарияда масжид дезинфекция қилинмоқда.\nБугун мусулмон дунёсининг аксарият қисмида Ийдул-Фитр ёки Рамазон ҳайити нишонланмоқда.\nАммо коронавирус пандемияси туфайли байрам одатдагидан бошқача ўтмоқда: COVID-19 пандемияси туфайли кўплаб давлатда ҳайит намози ва байрам тадбирлари бекор қилинди. Шунингдек, саёҳат чекловлари оилалар байрамни нишонлаш учун бир ерга тўпланишига тўсқинлик қилди.\nҲайитдан олдин одатда савдо чаққон бўлади, аммо пандемия сабаб бу йил кўп савдогарлар зарар кўрди.\nАйрим давлатларда ҳайит арафасида гавжум бўладиган дўкон ва савдо марказлари чекловлари туфайли эшикларини очмади.\nЧекловлар бева-бечораларга ёрдам кўрсатиш удумига ҳам тўсқинлик қилмоқда.\nМутахассислар ҳайит намози давомида вирус тарқалиш хавфи ўта юқори эканлиги ҳақида огоҳлантириб келишади. Шу сабаб Рамазон ойи давомида масжидлар ёпилмаган давлатларда ҳам ҳайит намози бекор қилинди.\nРоссия олий муфтийси Талғат Тажуддин бу йил Рамазон ойи ўзгача бўлганини айтди. Муфтий Рамазон давомида масжидларни ёпишга чорлаган эди.\nКейинги йилларда Москвада асосий масжидларга минглаб одам тўпланадиган ҳайит кунлари расмийлар шаҳарнинг айрим кўчаларини ёпишга мажбур бўлган эди. Аммо бу йил Москва масжидларида ҳайит намози ўқилмади.\nТожикистон ва Қирғизистонда ҳам диний уламолар ҳайит намозлари бекор қилинганини эълон қилди. Умуман, Марказий Осиёдаги барча давлатда Рамазон давомида ифторлик учун тўпланиш ман этилди.\nЎзбекистонликлар бу йилги Рамазон ҳайитини, мамлакат тарихида илк бор, карантин шароитида — ҳайит намозисиз қаршилади.\nРамазонда масжидлар ёпиқ қолди, таровеҳ намозлари ўқилмади. Дунёдаги аксар мусулмонлар каби, ўзбекистонликлар ҳам, Қурбон ҳайитигача аҳвол яхшиланишига умид қилмоқда.\nЎзбекистон мусулмонлари идораси раисининг биринчи ўринбосари Ҳомиджон Ишматбеков Рамазон ҳайити намозини пандемия даврида жамоат бўлиб ўқиш имконияти мавжуд эмаслиги нуқтаи назаридан мўмин-мусулмонларнинг зиммасидан ушбу ибодатни адо этиш соқит бўлишини айтди.\nЎзбекистон мусулмонлари идораси Уламолар кенгаши томонидан ватандошларга ҳайит куни қуёш терак бўйи кўтарилгандан кейин ўз хонадонларида тўрт ракатли нафл намозини ўқиш тавсия этилди.\nОдатда ҳайит кунлари одамлар яқинларини йўқлаб, меҳмондорчиликка боришар, янги тушган келинлар эса 3 кун давомида «Ҳайит салом» тадбирларини қилишар эди. Шунингдек, яқинлари ўтган оилаларда дастурхон ёзилиб, марҳумлар ҳақига дуо қилинарди. Жорий йилда карантин сабаб буларнинг барчаси чекланган кўринишда амалга оширилмоқда.\nЭронда вирус тақалиши эҳтимоли оз бўлган ҳудудларда диний амалларни очиқ ҳавода ижтимоий масофани сақлаган ҳолда бажаришга рухсат берилди.\nРасмий Теҳрон, шунингдек, анъанавий Қудс куни митингларини бекор қилишга мажбур бўлди. Бу митинглар 1979 йилда оятуллоҳ Руҳулло Ҳумайний Рамазон ойининг сўнгги жума кунини Исроилни лаънатлаб, фаластинликлар билан бирдамлик изҳор қилиш куни этиб белгилаганидан бери ҳар йили ўтказилиб келинаётган эди.\nЭрон коронавирусдан энг катта зиён кўрган мусулмон давлатларнинг биридир. Бугунга қадар мамлакатда 130 мингдан ошиқ одамга вирусга чалинди, уларнинг 7200 дан ошиғи коронавирус инфекцияси туфайли нобуд бўлди.


Корпоратив ижтимоий масъулият тўғридан-тўғри хорижий инвестициялар сонининг кўпайиши гаровими? — Review.uz\nКорпоратив ижтимоий масъулият тўғридан-тўғри хорижий инвестициялар сонининг кўпайиши гаровими?\nЭксперт Малика Шарипова фикри буйича: "Кўриниб турибдики, Ўзбекистон ТТХИ жалб қилиш учун ишлатилмаётган имконият ва ўсиш нуқталарига эътибор қаратиши лозим. Бу масалада Корпоратив ижтимоий масъулият (КИМ) нинг ўрнига урғу беришни истар эдим".\nҲозирги кунда Ўзбекистонга хорижий сармояларни жалб этиш учун қулай шароитлар яратилишига қарамасдан инвестициялар етарли даражада кириб келяпти деб айта олмаймиз. АҚШ Давлат департаментининг 2019 йил Ўзбекистон бўйича баёнотида келтирилишича, Ўзбекистонда баъзи расмий ҳужжатларга асосан 2018 йилда ТТХИ 1,6 миллиард АҚШ долларидан кам бўлгани кўрсатилган (ЯИМнинг қарийб 3 фоизи). Бу рақам 2017 йилдагига нисбатан камлиги (2,4 миллиард АҚШ доллари) ва айниқса, ҳукуматнинг 5,8 миллиард АҚШ доллари миқдорида валюта маблағларини жалб қилишни кўзда тутадиган прогнозидан жуда камлиги таъкидланган. Ҳукумат экспертларига кўра эса, Ўзбекистон иқтисодиётининг ҳажми ва ўсиш суръати ҳар йили тахминан 12 миллиард долларлик ТТХИни талаб этади.\nЎзбекистонда ривожланган мамлакатлардан корхоналар кириб келиши суръати ҳам қониқарли эмас. Тўғри, 2018 йилда хорижий капиталга эга компаниялар сони 2 385 тага кўпайган, лекин чет эл сармоядорларининг аксарияти Россия (428), Туркия (364) ва Хитойдан (351). Эътибор берсангиз, компаниялар орасида Европа ёки АҚШ сармоядорлари жуда кам.\nКўриниб турибдики, Ўзбекистон ТТХИ жалб қилиш учун ишлатилмаётган имконият ва ўсиш нуқталарига эътибор қаратиши лозим. Бу масалада Корпоратив ижтимоий масъулият (КИМ) нинг ўрнига урғу беришни истар эдим.\nТашкилот ва бизнесларнинг даромад олиш билан бирга, жамиятнинг ривожланишига ўз ҳиссасини қўшиши (хайрия ишларини бажариш, ўз ходимларининг ҳақ-ҳуқуқларини таъминлаш, ижтимоий муаммоларни ечишда ўз ҳиссасига эга бўлиш), уларнинг барча манфаатдор томонлари олдидаги маъсулиятни бажариши, ўз фаолияти давомида табиатга зарар етказмаслик ҳамда миллий қонунларга риоя қилиши, таъминот тизими масъулиятини таъминлаши ва ҳоказолар КИМ нинг асосий талабларидир.\nБиринчидан, бир қатор олиб борилган тадқиқотларга кўра, хорижий сармоядорлар муайян мамлакатнинг инвестицион жозибадорлигини аниқлашда ушбу юртдаги шаффофлик даражасига алоҳида эътибор қаратишмоқда.\nКучли КИМ сиёсатига эга бўлган компания юқори шаффофлик даражасига эга бўлади ва КИМ фаолиятларини кенг оммага ва манфаатдор томонларга етказишга, номолиявий ҳисоботларни чоп этишга ҳаракат қилади. Бундай компаниялар ошкоралик принципларига амал қилади, бу эса инвесторлар ва бошқа манфаатдор томонларнинг компания ҳақида етарли маълумот олишига имкон беради. Маълумотларни оммага ҳавола этадиган компаниялар сармоядорлар эътиборига тезроқ тушади.\nОлиб борилган тадқиқотлар шуни кўрсатадики, қимматли қоғозлар бозорида ҳам ихтиёрий равишда номолиявий КИМ ёки барқарорлик ҳисоботларини чиқарувчи компанияларнинг бозори чаққон.\nКИМ ёки барқарорлик ҳисоботлари билан таниш бўлмаганлар учун айтиб ўтиш мумкин: бу каби ҳисоботлар инсон ресурслари, атроф-муҳит, корпоратив бошқарув, хом ашё етказиб берувчилар, мижозлар, жамоатчилик билан алоқалар ва бошқа тегишли омиллар ҳақида маълумот беради.\nИккинчидан, кучли КИМ стратегиялари тадбиркорларга эҳтимолий рискларни бошқаришга ёрдам беради ва бу орқали улар бозордаги рақобатчилар орасида устунликка эга бўлади.\nБугунги кунда кўп сармоядорлар барқарорлик тамойилларига таяниб иш кўряптилар, шундай экан КИМга эътибор бераётган компаниялар бундан кейин муваффақият изидан борадилар, ижтимоий ва экологик масъулиятни ҳисобга олмайдиган компаниялар эса муқаррар равишда инвестициялар учун номақбул компанияларга айланади.\nЖаҳон бозорида муваффаққият қозониш учун компания ва ташкилотлар кучли КИМ сиёсатини ишлаб чиқишлари, иқтисодий, ижтимоий ва экологик стандартларини яхшилаши зарур. Масалан, энг йирик инвестицион компанияларнинг ривожланаётган мамлакатларга киришдан қўрқишининг сабаби шуки, улар киритаётган сармояларининг этикага тўғри келмайдиган тадбиркорлик фаолиятига ишлатилишидан хавфсирашади, чунки бу уларнинг обрўсига путур етказади.\nУчинчидан, ҳозирда масъулиятли бизнес ва муваффақиятли бизнес тушунчалари бир бирига боғлиқ тушунчаларга айланган. Тадқиқотлар шуни кўрсатадики, сармоядорлар орасида ва молиявий бозорларда КИМ фаолиятини амалга оширувчи, ижтимоий муаммоларни ҳал этишга уринувчи бизнесларни яхши бошқарувга эга бизнеслар деб ҳам тан олинган. Ташкилотнинг экологик, ижтимоий ва бошқарув (ESG) метрикаларига оид маълумотлар сармоядорлар учун компанияларнинг молиявий муваффақияти гарови деб тан олинмоқда.\nЖамият ишончини қозониш, содиқ мижозлар ва ишчиларни жалб қилиш, ишчиларга ва жамиятга нисбатан масъулиятли муносабатда бўлиш, компаниялар ва уларнинг акциядорлари учун қўшимча қиймат яратиш мумкин.\nИнвесторлар КИМ сиёсатига эгалик ва молиявий кўрсаткичлар ўртасида мустаҳкам алоқани кўришади, шунинг учун улар барқарорликка оид маълумотлардан инвестицион қарорлар учун мантиқий асос сифатида фойдаланмоқдалар. Ғарбда компанияларнинг атроф муҳитга бўлган таъсирларини, ижтимоий муаммоларни ҳал этишдаги ва жамият ривожига ҳисса қўшишлари ҳамда ички иш юритувлар ҳақида (ESG) маълумот йиғиб, уларни анализ қиладиган махсус фирмалар бор. Буларга мисол қилиб, Sustainable asset management, Morgan Stanley, Trucost, Sustainalytics ларни келтирса бўлади. Инвесторлар ана шу фирмалар хизматидан фойдаланиб, барқарор ва масъулиятли бизнеслар рўйхатидан ўзларига ёққанини танлаб, улар билан иш қилади.\nБундан ташқари, турли барқарорлик индекслари ҳам мавжуд. Масалан, Япониядаги Morning star Socially Responsible Investment Index инвесторларга барқарор ва масъулиятли бизнеслар рейтингини тақдим этади, Ethibel Sustainability Index Global (ESI) ҳам Европа, Шимолий Америка ва Осиёда КИМ борасида етакчи бизнеслар рўйхатини кўрсатади, Dow Jones Sustainability Index (DJSI)эса инвесторлар учун масъулиятли бизнесларни солиштириш имконини беради.\nБарқарорлик рейтингларида бўлиш, инвесторлар диққатини жалб этиш эҳтимолини кучайтиради, айниқса, Ўзбекистонда фаолият юритаётган бизнеслари учун. Чет эллик инвесторлар учун мамлакатдаги ички аҳволи ва бизнеслар ҳақида маълумот олиш қийин, аммо мавжуд рейтинглар орасидаги бизнес ҳақида барча маълумотлар бўлади ва бу рейтингларда бўлиш албатта бизнеснинг масъулиятли ва барқарор эканлигидан далолат беради. Афсус ҳеч қайси барқорорлик индексларида Ўзбекистон бизнесларининг исми йўқ.\nТўртинчидан, ижтимоий масъул сармоядорлар сони кун сайин ортиб бормоқда, инсонлар экологик ва ижтимоий муаммоларга яна ҳам кўпроқ эътибор бермоқдалар. Сармоядорлар барқарор бўлмаган ва масъулиятсиз компаниялардан ўз сармояларини қайтариб олиш трендини бошлаганлар. Boston Consulting Group ўтказган сўровларга кўра, агар бирон бир компанияда барқарор бўлмаган кўрсаткичлар қайд этилса, инвесторларнинг 44 % унга сармоя киритмаслигини айтган. Инвестиция ширкати бошқарув кенгаши аъзоларининг қолган 60 %, агарда улар сармоя қилган компания масъулиятсиз амалиётларни амалга оширадиган бўлса, сармояларини қайтиб олишларини айтганлар. Ҳозирда инвесторлардан ажраб қолаётган соҳа бу табиий ёнилғи саноати ҳисобланади.\nҲисоботга кўра, 400 дан ортиқ корхона ва 2000 нафар сармоядорлар қазиб олувчи компаниялардан 2 триллион доллардан кўпроқ маблағни қайтиб олишган. "Allianz" глобал суғурта компанияси ҳам даромадининг 30 % дан ортиғи кўмирни қазиб олишдан оладиган ёки ишлаб чиқаришда ўз энергиясини 30% ни кўмирни ёқишдан оладиган компаниялардан сармоясини қайтиб олишини маълум қилган.\nИнвесторлар шунингдек, Volkswagen’нинг дизел эмиссия скандали каби корпоратив жанжалларни бошидан кечирган компаниялар билан алоқада бўлишни истамайди. Эслатиб ўтаман, бу жанжал оқибатида сармоядорлар $ 33 млрд. АҚШ долларини йўқотганлар.\nТадқиқотларга кўра, корпоратив масъулият 15 йиллик давр мобайнида компаниянинг бозордаги қийматини камида 40-80% га ошириши мумкин экан. Даромад томонидан эса, КИМ кучли бизнеслар маҳсулот нархларини 20% га ошириши шунда ҳам сотув ҳажмларини ўсишини кўришлари мумкинлигини кўрсатган.\nҚолаверса, КИМ тамойилларни бажариш бизнинг жамиятимиз ва давлатимиз учун яна бир фойдали томони мавжуд. Бунда КИМ тамойиллари нафақат маҳаллий, балки хорижий компаниялардан ҳам талаб қилинади. Масалан, баъзи чет эл сармоядорлари борки, ўз ишлаб чиқариш давомида экологиямизга ёмон таъсир ўтказиб, олиб кирган 1 сўм сармояси ўрнига 10 сўмлик зарар етказади. КИМ тамойилларини улардан талаб этиб бошласак, номаъқул сармоядорлардан ўзимизни ҳимоялаган бўламиз.\nЎзбекистон Республикаси Президенти Шавкат Мирзиёев доимо чиқишларида Ўзбекистон хом пахта эмас, балки юқори сифатга ва қийматга эга тайёр маҳсулотни сотишга эътибор қаратишни гапирадилар. Бу бизга пахтадан кўпроқ даромад олишга ёрдам беради. Масалан, бир футболкани Ўзбекистонда 22 минг сўмга сотсак, уни АҚШ ёки Европада 22 $ АҚШ долларидан сотишимиз мумкин. Лекин ҳозирча бу давлатларда ошиғимиз олчи эмас, Осиё давлатларида эса айни нархда маҳсулот сотиш қийин. Хўш Европадаги ва АҚШ каби ривожланган давлатлар билан боғлиқ бу вазиятни қандай яхшиласа бўлади? КИМ принципларини амалга қўйиш бизга қанчалик ёрдам беради?\nТўғри Халқаро меҳнат ташкилотининг (ILO) 2019 йил маълумотларига кўра, Ўзбекистон пахта йиғим-теримида систематик ёки болалар меҳнатидан фойдаланиш ёки мажбурий меҳнат йўқ. Одамларни пахта теримига мажбур қилиш учун мўлжалланган марказий ҳукумат сиёсати, қоидалари, тизимлари ёки ҳаракатлари йўқ.\nБунинг натижасида АҚШнинг ўзбек пахтасига бозор тақиқларини бекор қилиш тўғрисидаги қарори жуда яхши қадамлардан бўлди. Лекин шунга ҳам қарамай бойкот ҳали тугаганича йўқ.\nХалқаро меҳнат ҳуқуқлари бўйича форумнинг директори Эрик Готтвалднинг изоҳлашича, "Тақиқлар бекор қилинган бўлсада, бойкот эълон қилган брендлар ўзбек пахтасини сотиб олишга шошилмаяптилар. Чунки улар Ўзбек пахтасини ишлата бошласа, бу уларга репутациялари билан боғлиқ катта муаммоларни келтириб чиқариш хавфи бор”.\nЭслатиб ўтиш жоиз, АҚШда жойлашган "Cotton campaign" компаниясининг Ўзбекистон пахтасига қарши бойкотини 313 Шимолий Америка ва Европа брендлари имзолаган. Булар ичида масалан, Adidas, Аmazon, Balenciaga, Bottega Veneta, Calvin Klein, Gap, H&M, Gucci, Ikea, Levis, Nike каби дунёга машҳур брендлар бор.\nЎзбекистонда КИМ тамойиллари ва масъулиятли бизнес талабларини ишлаб чиқиш учун қуйидагиларни тавсия қилиш мумкин:\nБизнеснинг ошкоралигини рағбатлантирадиган қонунларни ишлаб чиқиш ва бу принципга амал қилувчиларни қўллаб қувватлаш;\nДавлат даражасида КИМни таъминлаш. Биздаги жамиятнинг пассивлиги шароитида, дастлабки босқичда ҳукумат КИМни ривожлантириш бўйича асосий ислоҳотчи сифатида ҳаракат қилиши керак. Ушбу соҳада юқорида келтирилган қатор халқаро қўлланмалар асосида стандартлар ишлаб чиқиш лозим;\nНомолиявий ҳисоботларни чоп этишни рағбатлантириш ва бу борада йўл-йўриқлар ишлаб чиқиш;\nТадбиркорларни ўз бозорларини кенгайтириш ва маҳсулот сифатини таъминлашлари учун таъминот занжирларидаги маъсулиятларини халқаро кўрсатмаларга асосан амал қилишларини рағбатлантириш;\nКИМ тамойилларини тарғиб қилишда омманинг савиясини ошириш (маърузалар, семинарлар, брифинглар, оммавий ахборот воситаларида интервьюлар ва ҳ.з.). КИМ тамойиллари ва унинг ривожланиши билан боғлиқ тадқиқотлар ва нашрларни рағбатлантириш;\nБизнес ва ташкилотларга КИМни ривожлантириш мақсадида маслаҳат хизматларини ташкил қилиш;\nХорижий ва кўп миллатли корхоналардан бошқа ривожланган давлатларда амалга оширадиган КИМ ва халқаро стандартларига амал этиш тартибларини худди шундай тарзда Ўзбекистонда ҳам риоя қилишларини талаб этиш.\nМалика Шарипова, корпоратив ижтимоий масъулият ва барқарор ривожланиш бўйича мутахассис, CARE CSR консалтинг компанияси асосчиси ва раҳбари


Ўзбекистон матбуотида нималар ёзиляпти? - BBC News O'zbek\nЎзбекистон матбуотида нималар ёзиляпти?\nЎтган ҳафта рўзномалари Амир Темур кўприги реконструкциясига бағишланган мақолаларга бой бўлди.\nМамлакатда атоқли рус шоири А. С. Пушкин таваллуди ўтган йилларга нисбатан кенг нишонланганлиги саҳифаларда ажратилган ранг-баранг мақолалардан ҳам маълум бўлади.\nЯнги ижтимоий тармоқлари қаторида Davra.uzнинг ташкил қилиниши, саломлашиш маданияти, Навоий ҳақида китоб, маҳалла институтига сайловлар ва бошқалар ўтган ҳафта рўзномалардаги мавзулар бўлди.\nМустақилликнинг 25 йиллиги арафасида, бошқа ватанпарварлик шиорлари қаторида, Ўзбекистон рўзномалари ушбу шиорни кенг ишлата бошлаганлар: "Гўзал ва бетакроримсан, муқаддас ватаним, жоним сенга фидо, Ўзбекистоним!"\n"Бунёдкорлик, ободлик ва азму шижоат ифодаси" (Халқ сўзи, 7 июн)\n"Мамлакатимиз мустақиллигининг йигирма беш йиллиги арафасида Қарши шаҳридаги қадимий Амир Темур кўприги мукаммал реконструкция қилиниб, фойдаланишга топширилди," дея хабар қилади кунлик рўзнома. Кўприк атрофида кўркам хиёбон ҳам барпо этилган.\nТантанали маросим иштирокчилари "президент раҳнамолиги"да олиб борилаётган ишларнинг "турмуш фаровонлигини юксалтиришдаги ўзига хос ҳиссаси ҳақида" алоҳида тўхталиб ўтганлари хабар қилинади.\nХиёбонга дам олувчилар учун 51 катамаран, иккита сайёҳлик катери ва тўртта аттракцион келтирилгани ва бошқа ободонлаштириш ҳамда қурилиш ишлари ҳақида сўз кетади мақолада.\nЎзбекистонда кенг нишонланган Пушкин таваллуди 271 йиллигига Turkiston рўзномаси бир саҳифани ажратган.\n"Умумбашарий туйғулар куйчиси" (Turkiston, 8 июн)\n"'Kamolot'да меҳмонда" лойиҳаси доирасида, Алишер Навоий номидаги Ўзбекистон Миллий кутубхонасида Пушкин ижодига бағишланган онлайн мулоқот бўлиб ўтгани айтилади хабарда. Ўзбекистон Халқ шоири Сирожиддин Саййид ва шоир Рустам Мирвоҳид каби адабиётшунослар Пушкин ижоди ва ҳаёти ҳақидаги талабалар саволларига жавоб берганлари айтилади.\nHurriyat рўзномаси янги жорий қилинган миллий ижтимоий тармоқ Davra.uz ҳақида сўз юритади.\n"'Davra'ни кенгроқ олинг!" (Hurriyat, 8 июн)\nХолида Файзиева ўз мақоласида Tas-ix ҳудудида жойлашган ва ҳозирда 2200 дан ортиқ фойдаланувчиларга эга янги Davra.uz ижтимоий тармоғи ҳақида сўз юритади. Бу миллий ижтимоий тармоқ тақдимот маросимини ўтказган UZINFOCOM маркази бўлим бошлиғи Бахтиёр Носировга кўра, "Одноклассники"дан мамлакат аҳолисининг уч миллиони, "Вконтакте"дан бир миллиони ва "Facebook"дан 500 минг киши фойдаланар экан.\n"Янги дўстлар билан танишиш ва мулоқот учун яхши жой" дея таърифланаётган ушбу тармоқ интерфейси рус ва ўзбек тилларида эканлиги айтилади мақолада. Мақола муаллифи Узнетда 37 та ижтимоий тармоқлар рўйхатдан ўтганлигига қарамасдан, уларнинг аксарияти фаолият юритмаётганлигига урғу беради.\n"Оммавий маданиятнинг қуролига айланган аксарият ижтимоий тармоқлардан кўра, қадриятларимиз, урф-одатларимиз нафаси сезилиб турадиган ўз тармоғимизнинг яратилиши фойдадан ҳоли бўлмайди, албатта," деб қўшимча қилади муаллиф.\n"Оммавий маданият"га қарши кураш давом этаётгани жойларда бўлаётган тадбирлардан маълум бўлади.\n"Ёшлар, 'оммавий маданият' ва интернет" (Голос Узбекистана, 10 июн)\nЎзбекистон Халқ Демократик Партияси Кегейли туман кенгаши, Хотин-қизлар қўмитаси ва "Камолот" ёшлар ижтимоий ҳаракати туман бўлими ҳамкорликда ёшлар ўртасида юқоридаги мавзу остида танлов ўтказди. Унда асосий эътибор соғлом оилани шакллантириш, соғлом турмуш тарзини тарғиб қилиш, ўқувчи-ёшларда интернетдан фойдаланиш маданиятини шакллантириш ва "оммавий маданият"нинг салбий оқибатларига қарши кураш масалаларига қаратилди.\n"Вояга етмаган ёшларни бузғунчи ёт ғоялардан, диний экстремистик ҳаракатлар ва одам савдоси таъсиридан ҳимоя қилиш - долзарб вазифа. Шунинг учун, биз ўғил-қизларимизга замонавий ахборот технологияларидан тўғри фойдаланиш бўйича йўл-йўриқ бериб боришимиз лозим ", дейди партиянинг Кегейли туман кенгаши раиси Иқласбой Исметуллаев.\nЎзбекистонда кенг тарқалган саломлашиш услуби танқид остида.\n"Нега шундай кўришамиз?..." (Mahalla, 7 июн)\nТошкент ирригация ва мелиорация институти қошидаги академик лицей ўқитувчиси, Шоҳжаҳон Каримов, ёшлар орасида "саломлашиш одобига зид баъзи бир одатлар", жумладан, "калла уриштириб" кўришишни танқид қилади. Муаллиф катталар орасида бир-бирлари билан ўпишиб кўришиш ҳам ёшлар орасидаги муомала маданиятига салбий таъсир ўтказиши мумкинлигини таъкидлайди.\nШоҳжаҳон Каримов катталарни ёшларга ўрнак бўлишга чақиради.\nЎзбек тили мулкининг султони Мир Алишер Навоий ҳақида битилган китоб тақдимоти ҳам матбуотта кенг ёритилди.\n"'Алишер Навоий: қомусий луғат' китобининг тақдимоти" (Ўзбекистон овози, 7 июн)\nАлишер Навоий номидаги Ўзбекистон Миллий кутубхонасида "Шарқ" нашриёт-матбаа акциядорлик компанияси томонидан нашр этилган "Алишер Навоий: қомусий луғат" китобининг тақдимоти бўлиб ўтган. Китобда Алишер Навоий ҳаёти, асарлари, поэтикаси, образлар олами, устозлари, замондошлари ва шогирдлари ҳақида навоийшуносликнинг илмий натижалари асосида мухтасар маълумотлар берилган.\nТақдимотда олимлар, адабиётшунослар, тилшунослар, тарихчилар, турли нашриётлар вакиллари ва талабалар иштирок этди.\nАслида халқ эътиборидан четда бўлган, фуқаролар йиғинлари раислари ва уларнинг маслаҳатчилари сайловлари "демократик тамойиллар асосида" ўтказилаётгани хабар қилинади.\n"Истиқболга қуёшнинг безавол нурлари билан" (Qishloq hayoti, 9 июн)\nПойтахтда "Қайта тикланувчи энергия манбаларини ривожлантиришни қўллаб-қувватлаш қонунчилиги ва амалиёти: миллий ва хорижий тажриба" мавзуси остида халқаро давра суҳбати бўлиб ўтган. Тадбирда мамлакатда қайта тикланувчи, яъни қуёш, шамол, биогаз энергиясидан фойдаланиш ҳақида фикрлар билдирилган.\nМамлакат ялпи қуёш энергиясининг йиллик салоҳияти 51 миллиард тоннадан ортиқ нефть эквивалентига тенг эканлиги айтилади хабарда.\nЎзбекистон ДАН ҳодимлари ҳайдовчиларни жазолашнинг янги турини жорий қилган кўринадилар.\n"Йўл ҳаракати хавфсизлиги хизмати хабар қилади" (Postda, 11 июн)\nИчки ишлар вазирлигининг йўл ҳаракати хавфсизлиги бўйича бош бошқармаси ўзига хос суратларни вазирлик нашрида чоп қилган.\nСуратларда, юзларида "розилик" аломатлари бор ҳайдовчилар ДАН ҳодимлари буйруғига бўйсунмасдан ҳаракатланганликлари айтилади.\nУлар тегишли чоралар кўрилганлиги огоҳлантириш ўлароқ маълум қилинади.


Мустақиллик тарихини видеога олган шахс\nАбдулазиз Маҳмудов бир неча бор мендан видео интервю олишни сўраган. Бунга вақт ҳам, истак ҳам бўлгани йўқ. Мен унинг кимлигини билмасдим.\nАммо мен бугун унинг 71 ёшида вафот этганини билдим, режиссёр, сценарий муаллифи ва оператор сифатида 80-йилларнинг охири ва 90-йилларнинг бошидаги барча энг муҳим воқеаларни суратга олганини англадим.\nЮтубдаги каналини очиб томоша қиларкан, 1989 йили «Ўзбекистон» меҳмонхонаси олдида ўтган ўзбек тили ҳимоясига бағишланган намойиш акс эткан лавхалардан кўзимни узолмадим. Кадр ортида Абдулазиз Маҳмудовнинг ўзи зиёлиларча юмшоқ овозда милицияга ўзининг кимлигини таништирмоқда: СССР кинематографчилари уюшмаси аъзоси, драматург, режиссёр, сценарист. Шу жавоб боис милиция уни ҳибсга олишга журъат эта олмади.\nУнинг архивидаги кейинги ленталар эса кўплаб шахслар ва уларнинг эҳтирослари билан тўла. У атрофда кечаётган воқеалар, бутун тарихимизни хотира сифатида қолдирди. Мана Афғон урушидан қишлоғига 200 рақамли юк сифатида қайтган йигитнинг дафн маросими; Мухолифатнинг дастлабки қурултойлари, бир вақтлар бизда «Эрк» ва «Бирлик» партиялари бўлганини ҳозир ким эслайди? Мана бу ерда эса Мустақиллик ғояси муҳокамаси, илгари сурилаётган талаблар.\nМаълум бўладики, бу инсон 30 йил аввал юз берган мамлакатимизнинг янги тарихини акс эттирган тасмаларни сақлаб, бизгача етказган. Ҳеч қачон бизга кўрсатилмаган воқеалар. Эринмасдан, ёш авлодлар учун Ютуб каналига жойлаган…\nИжодий фаолияти давомида у 60 дан ортиқ номдаги ҳужжатли, илмий оммабоб фильмларни тасвирга олди.\nҲужжатли фильмларнинг бир мунча машҳурлари: «Юзма юз», «Қайтиш», «Замондошлар», «Ер эгаси», «Паркентда қон тўкилди», «Ўзбеклар иши», «Фарғона фожиаси», «Ўтмиш ва келажак ўртасида», «Ёввойилар», «Норасмийлар», «Шоҳимардондаги учрашув», «Амир Темур соясида», «Халқ депутати», «Президент қабулхонаси», «Халқ сўзи» ва бошқалар.\nРахмат Абдулазиз ака. Сиз билан танишиш учун икки соат вақт топа олмаганим учун мени кечиринг. Мен бундан ҳозир оғир уятдаман.\nХудо рахматига олсин.\nSmartgov Consulting компанияси ижрочи директори\ndata-title="Мустақиллик тарихини видеога олган шахс" data-description="<!-- wp:paragraph --> <p>Абдулазиз Маҳмудов бир неча бор мендан видео интервю олишни сўраган. Бунга вақт ҳам, истак ҳам бўлгани йўқ. ..." data-image="https://eltuz.com/wp-content/uploads/2022/05/rasm4298811.jpg" data-url="https://eltuz.com/poster/220138/" data-services="facebook,odnoklassniki,twitter,telegram" data-counter="ig">\n«Ўзбеклар тезак ёқсин, газ Россияга керак!»\nҚозоғистонда намойишчилар ҳукумат истеъфосини талаб қилмоқда\nҚозоғистонда 2 январь куни ёқилғи нархлари икки баробар ошиши сабабли бошланган ғалаёнлар ортидан ҳукумат истеъфога чиқарилди. Президент Қосим Жомарт ...\nМарҳума шоира Гулчеҳра Нуруллаева «Бугуни бор, эртаси йўқлар» ҳақида\nШоира Гулчеҳра Нуруллаева билан суҳбат, 1988 йил. — Гулчеҳра опа, ҳозир қайта қуриш даврида яшаяпмиз. Суҳбатимизни шу мавзудан бошласак. — Мен қайта қуришни ўзим учун янгилик деб билмайман. Энди ўйласам, уруш йиллари қандайдир «хундори» тайёрлаб, маҳалламиз болаларини текинга даволайдиган отам, сўнгги бурдани «нон»лаб ортидан эргашибюрган қизига эмас, қўшнининг очдан ўлаётган боласига олиб чиққан онам қайта қуриш одамлари эканлар. Бир воқеани эсласам, кўзимга ҳали-ҳали ёш қалқади. 1956 йил. Ўнинчини эндигина битирганман. Мактабимиз директори Ҳафиз Енгаличев менга: — Сени Москвага, МГУга ...\nЙўловчилар учун яроқсиз машиналарда оғир беморлар ташиладими?\nЎзининг икки саҳифасини тўлиқ тез ёрдам хизмати фаолиятига бағишлаган “Оила ва жамият” газетаси (26.04) тиббиёт тизимидаги жиддий бир муаммони ...


Қатор етакчи давлатлар Сурия масаласи бўйича БМТ Хавфсизлик Кенгаши йиғилишини ўтказишни талаб қилишди\n09:06 / 25.09.2016\nБМТ Хавфсизлик Кенгаши Ҳалабдаги вазият юзасидан шошилинч йиғилиш ўтказиш ниятида. Айни пайтда ҳалабда Сурия армияси жангариларга қарши уруш бошлаган. Йиғилиш бугун – 25 сентябрь куни маҳаллий вақт билан 11:00да (Тошкент вақти билан 20:00да) бўлиб ўтади.\nХавфсизлик Кенгаши аъзоларидан бирининг дипломати хабар беришича, ушбу йиғилишни ўтказиш ташаббуси Буюк Британия, АҚШ ва Франциядан чиққан.\nЭслатиб ўтамиз: 22 сентябрь куни Сурия армияси Ҳалаб шарқида ҳарбий операциялар ўтказишини маълум қилган эди. Шу муносабат билан шаҳарда истиқомат қилувчи маҳаллий аҳоли вакиллари ўз турар-жойларини ташлаб, чиқиб кетишлари лозимлиги уқтирилди.\nСурия БМТ Ҳалаб


Муддатидан олдин овоз беришнинг натижалари қачон эълон қилинади?\nМуддатидан олдин овоз бериш натижалари алоҳида ҳисобланмайди. Сайлов куни участка сайлов комиссияси раиси овоз бериш бошланганлигини эълон қилган (24 октябрь соат 08:00) пайтида сайлов участкасидаги рўйхат бўйича муддатидан олдин овоз берганлар сони ҳақида маълум қилади.\nУчастка сайлов комиссияси аъзолари овоз бериш тугаганидан (24 октябрь соат 20:00) сўнг қонунчиликда белгиланган ҳаракатлар кетма-кетлигига риоя қилиб, муддатидан олдин овоз бериш бюллетенлари солинган ёпиқ конвертларни сайлов қутисига ташлайди ва сайлов қутисидаги барча бюллетенлар тўкилган ҳолда сайлов участкаси бўйича овозларни санаб чиқиш натижалари аниқланади.\nМаълум сабабларга кўра муддатидан олдин овоз беришда ҳам иштирок этмаган сайловчи сайлов кунида иштирок эта оладими?\nCайловда иштирок этувчи ҳар бир фуқаро бир овозга эга бўлади.\nМуддатидан олдин овоз беришда иштирок этмаган сайловчи сайлов кунида овоз бериш ҳуқуқига эга.\nФуқароларга сайловчилар рўйхатидан ўзларига тегишли маълумотлар билан танишиш имконияти яратиладими ?\nФуқароларга Марказий сайлов комиссиясининг расмий веб-сайти (saylov.uz) ва Ягона интерактив давлат хизматлари портали (my.gov.uz) орқали сайловчилар рўйхатидан ўзларига тегишли маълумотлар билан танишиш имконияти яратилган, шу жумладан ўзи овоз берадиган сайлов участкаси ва уни жойлашган жойи ҳақида тўлиқ маълумотни олишлари мумкин.\nШунингдек, участка сайлов комиссияси биносида ҳам сайловчилар рўйхати билан танишишлари мумкин.\nСайловчиларнинг ягона электрон рўйхати қандай рўйхат, шу ҳақда маълумот бериб ўтсангиз?\nҚай ҳолларда сайлов комиссиялари Сайловчиларнинг ягона электрон рўйхатига ўзгартишлар киритиши мумкин?\nСайловчиларнинг ягона электрон рўйхатига қуйидаги ҳолларда ўзгартиришлар киритилади:\nрўйхатда сайловчи фуқаро бўлмаганда ёки унинг сайлов участкаси яшаш манзилига мос келмаган тақдирда;\nсайлов куни сайловчининг вақтинча яшаш манзили бўйича сайлов участкаси ҳудудида бўлиши участка сайлов комиссияси томонидан аниқланганда;\nсайловчининг фамилияси, исми ва отасининг исми, туғилган санаси, яшаш манзилига тузатиш киритиш зарурати бўлганда;\nсайловчи вафот этганида;\nсайловчи Ягона интерактив давлат хизматлари портали орқали сайлов участкасини ўзгартириш бўйича интерфаол хизматдан фойдаланганида;\nшахс Ўзбекистон Республикаси фуқаролигига қабул қилинганида.\nСайловчиларнинг ягона электрон рўйхатидаги маълумотлар янгилаб туриладими?\nСайловчиларнинг ягона электрон рўйхати ҳар олти ойда бир марта, сайлов кампанияси даврида эса Марказий сайлов комиссияси томонидан Давлат персоналлаштириш маркази ва Ахборот технологиялари ва коммуникацияларини ривожлантириш вазирлиги билан келишилган ҳолда тасдиқланган жадвалга мувофиқ янгиланади.\nСайлов куни ташвиқот баннерлари олиб қўйилиши шартми?\nБиноларга, иншоотларга ва бошқа жойларга илгари (сайлов кунидан камида икки кун олдин) жойлаштирилган сайловолди ташвиқоти материалларини сайлов куни ва овоз беришга бир кун қолганида олиб қўйилиши мажбурий ҳисобланмайди.\nМуддатидан олдин овоз бериш қандай ўтяпти, қонунбузилишларга йўл қўйилмаяптими?\n2021 йилнинг 14 октябрида сайлов участкаларида муддатидан олдин овоз бериш бошланди. Ҳозирга қадар муддатидан олдин овоз бериш вақтида қонунбузилиш ҳолатлари кузатилмади.\nСайлов куни сайлов жараёнини видео трансляциясини интернетдаги қайси веб саҳифаларда кузатса бўладими?\nМарказий сайлов комиссиясининг 2021 йил 13 октябрь 1148-сон қарори билан Марказий сайлов комиссиясининг Матбуот марказида катта ҳажмдаги экранда, saylov2021.uz порталида ҳамда Ўзбекистон Республикаси Миллий телерадиокомпаниясининг “Ўзбекистон 24” ва бошқа телеканалларида сайлов жараёнини онлайн тарзда кузатиш имкониятини яратиш режалаштирилган.\nКимлар сайлов якунида овозларни санашда иштирок этади?\nУчастка сайлов комиссиялари томонидан овозларни санаб чиқиш, овозларни санаб чиқиш натижалари тўғрисидаги баённомаларни тўлдириш жараёнида қуйидагилар ҳозир бўлишлари мумкин:\nсиёсий партияларнинг кузатувчилари, ваколатли вакиллари;\nоммавий ахборот воситалари вакиллари;\nфуқароларнинг ўзини ўзи бошқариш органларининг кузатувчилари;\nбошқа давлатлар ва халқаро ташкилотлардан кузатувчилар.\nМазкур жараёнда участка сайлов комиссияси биносида ҳозир бўлишга рухсат этилган шахслардан ташқари бошқа шахсларнинг бўлиши тақиқланади.


2021 29 апрел\nЎзбекистон Республикаси Давлат геология ва минерал ресурслар қўмитаси тизимида Ёшларга оид давлат сиёсати амалга ошириш мақсадида жорий йилнинг 29 апрел куни Давлат геология музейига “ГИДРОИНГЕО институти” давлат муассасаси ёш мутахассислари ташриф буюришди. Экскурсия давомида ёш мутахассислар геология ва гидрогеология сохасида ўз билимларини янада оширишди ва маданий хордиқ олишди.\n2021 28 апрел\nЖорий йилнинг 28 апрел куни Давлат геология музейига Ломоносов номидаги Москва давлат университети Тошкент шаҳар филиали талабалари ташриф буюришди. Экскурсия давомида музей тарихи ва унда сақланаётган қизиқарли, кўркам, табиат мўжизалари минерал тошлар хақида маълумотлар берилди.\nЖорий йилнинг 28 апрел куни Давлат геология музейига Тошкент вилояти Қуйи Чирчиқ туманидан 9 - мактаб ўқувчилари ташриф буюришди. Музейимиз ходимлари томонидан уларга геология фани билан яқинроқ танишиш ва фойдали қазилмалар, тоғ жинслари, минераллар, қадимги жонзотларнинг суяк қолдиқлари тўғрисида қизиқарли маълумотлар бериб ўтилди.\n2021 23 апрел\nЖорий йилнинг 23 апрел куни “ГИДРОИНГЕО институти” Давлат муассасасига бириктирилган Тошкент шаҳаридаги Мирзо-Улуғбек туманида жойлашган 241-сонли умумтаълим мактаб ўқувчилари Давлат геология музейига ташриф буюришди. Ташриф чоғида музейимиз мутахассислари томонидан қизиқарли экскурсиялар уюштирилди.\n2021 21 апрел\n“Раҳбар ва ёшлар” очиқ мулоқот\nЖорий йилнинг 21 апрел куни Давлат геология музейига Давгеолқўм Ёшлар иттифоқи бошланғич ташкилоти Етакчилар кенгаши раиси Ж. Иноятов ташриф буюрди. Мулоқот чоғида Давгеолқўм Ёшлар иттифоқи томонида бажарилаётган ишлари хақида маълумотлар берди ва музей ёш ходимлари билан очиқ мулоқот утказди. Сухбат чоғида музей ёш ходимлари актив қатшашдилар ва ўзларини қизиқтираётган саволларига жавоб олдилар. Ташриф буюришдан мақсад: 2021 йил 1 апрел куни қўмита Раиси бошчилигида бўлиб ўтган “Раҳбар ва ёшлар” учрашувида белгиланган топшириқларни ижросини таъминлаш ҳамда ёшлар томонидан олиб борилаётган ишлар холатини ўрганиш.\n2021 20 апрел\nЎзбекистон Республикаси Давлат геология ва минерал ресурслар қўмитаси тизимида Ёшлар оид давлат сиёсати амалга ошириш мақсадида Жорий йилнинг 20 апрел куни Давлат геология музейида “Раҳбар ва ёшлар” очиқ мулоқот учрашуви бўлиб ўтди. Учрашув музей раҳбари Ахмедшаев А. Ш. раислигида бўлиб ўтди. Учрашувдан кўзланган мақсад, ёш мутахассисларни геология сохасига қизиқиш уйғотиш, қийнаб келаётган муаммоларини ўрганиш ва имкон борича ёрдам бериш.\n2021 15 апрел\nЖорий йилнинг 15 апрел куни Давлат геология музейига ДУК “Геология соҳаси кадрлари малакасини ошириш ва қайта тайёрлаш институти“да малака ошираётган геология соҳаси ходимлари ташриф буюришди. Музейимиз мутахассислари томонидан музей тарихи, тоғ жинслари ва минераллар тўғрисида қизиқарли экскурсия ўтказилди.\nЎзбекистон Республикаси Давлат геология ва минерал ресурслар қўмитаси тизимида Ёшларга оид давлат сиёсатини амалга ошириш мақсадида “Ўзбекгеофизика” АЖ 30 нафар ёшларига Давлат геология музейи мутахассислари томонидан музей тарихи, тоғ жинслари ва минераллар тўғрисида қизиқарли экскурсия ўтказилди.\n2021 8 апрел\nЖорий йилнинг 8 апрел куни Давлат геология музейига Тошкент вилояти Бўстонлиқ туманидаги 22-сонли мактаб ўқувчилари ташриф буюришди. Ташриф чоғида геология сохаси, музейимиз тарихи, экспонатлари, ўлкамизнинг бебаҳо бойликлари ҳақида сўзлаб берилди.\n2021 7 апрел\nЖорий йилнинг 7 апрел куни “Минерал ресурслар институти” Давлат муассасасига бириктирилган Тошкент шаҳаридаги Мирзо-Улуғбек туманида жойлашган 225-сонли умумтаълим мактаб ўқувчилари Давлат геология музейига ташриф буюришди. Ташриф чоғида музейимиз мутахассислари томонидан қизиқарли экскурсиялар уюштирилди.\n2021 6 апрел\nЖорий йилнинг 6 апрел куни Россия Федерацияси Урал давлат кончилик университети ректори Давлат геология музейига ташриф буюрди. Ташриф чоғида Ернинг пайдо бўлишидан бошлаб то бугунги хаётда унда қандай ўсимлик ва хайвонот дунёси яшагани, қандай фойдали қазилмалар борлиги, музей тарихи, заллари, экспонатлари ва Геологияни ривожланиши тўғрисида қизиқарли маълумотлар олди.\n2021 5 апрел\nЖорий йилнинг 4 апрел куни Давлат геология музейи директори “Ўзбекистон” телеканалининг “Ассалом Ўзбекистон” кўрсатувида интервью бериб “Геология соҳаси ходимлари куни” билан табриклади.\n2021 3 апрел\nДавлат геология музейи Оммавий ахборот воситалари билан ҳамкорлик қилмоқда. Геология сохаси ходимлари куни муносабати билан “Дунё бўйлаб” телеканали “Эфирда биз” кўрсатувига ўз табриклари билан суръатга олиш жараёнларида қатнашди. Жорий йилнинг 4 апрел куни эса эфирга узатилди.\n2021 1 апрел\nЎзбекистон Республикаси Президенти томонидан имзоланган 26.12.2018 йилдаги «Ўзбекистон Республикаси геология соҳаси ходимлари кунини белгилаш тўғрисида»ги №ЎРҚ-509-сон Қонуни муносабати билан Давлат геология музейи ходимлари томонидан “Дунё бўйлаб” телеканали мухбирларига интервью берилди. Интервью беришдан мақсад, геология соҳаси ходимлари кунини Оммавий Ахборот Воситаларида ёритиш ва оммага етқизишдир.\nДавлат геология музейида геологлар куни муносабати билан корхона рахбарияти ходимларни байрам билан табриклади. Ушбу корхонада фаол хизмат қилиб келаётган ишчи-ходимларга Давлат геология кумитаси ва корхонанинг фахрий ёрлиқлари топширилди.\nИлм — ақл булоғи, Ақл — яшаш чироғи шу мақолларга риоя қилган ҳолда Давлат геология музейи мутахассислар томонидан музейга ташриф буюрган “Сехриё” мактаб ўқувчиларга қизиқарли эксурсиялар ўтказишди.\n2021 23 март\nДавлат геология музейи МДХ давлатлари ораси таниқли ва эхтиромга сазовор музейлардан биридир. Қирғизистон Республикаси Ош шаҳрида жойлашган “Грамматей” номли ўқув муассасасидан мактаб ўқувчилари музейга ташриф буюришди. Музейга ташриф давомида музей тарихи, геология сохаси, Ер ости бойликлари ва Ўзбекистон геология мактаби тўғрисида қизиқарли экскурсиялар ўтказилди.\n2021 18 март\nБилим — ақл чироғи шиори остида Гулистон шаҳридан 10 мактаб ўқувчилари Давлат геология музейига ташриф буюришди. Биласизки Давлат геология музейи нафақат Тошкент шахри балки бутун Республика бўйлаб мактаб ўқувчиларини геология сохасига қизиқишини уйғотишда харакат қилмоқда.\n2021 13 март\nВазирлар Маҳкамасининг 2021й. 10 март №96-Ф сонли Фармойишига биноан, Наврўз умумхалқ байрамини муносиб нишонлашга тайёргарлик кўриш мақсадида 13 март куни Ўзбекистоннинг барча ҳудудларида «Обод ва кўркам маҳаллам» ободонлаштириш ва кўкаламзорлаштириш умумхалқ хайрия ҳашари ўтказилмоқда. Давлат геология музейи ходимлари ушбу умумхалқ хайрия хашарида фаол қатнашмоқдалар.\n2021 11 март\nИлм олишнинг эрта-кечи йўқ дейишади, шу мақолга амал қилган холда Давлат геология музейига мехнат фахрийлари ташриф буюришди.\nМузей мутахассислари томонидан Ер ости бойликлари, ҳамда умумий геология сохаси тўғрисида қизиқарли экскурсиялар олиб борилди.\n2021 йил 10 март куни Давлат геология музейида Тошкент шаҳридаги 263 мактабнинг 7-8 синф ўқувчилари ўртасида “Ўзбекистон геология мактаби” тадбири ўтказилди. Бу тадбирдан кўзланган мақсад мактаб ўқувчиларини геология фанига қизиқтириш. Тадбирда ўқувчиларга экскурсия ўтказилди, экскурсия ниҳоясида ўқувчиларни билимлари текширилди ва уларга эсдалик совғалар улашилди.\nТошкент шаҳар мактаблари билан биргаликда ишлаш ва турли синф ўқувчиларини Давлат геология музейи фаолияти билан таништириш, ҳамда мактаб ўқувчилари ўртасида геология сохасига бўлган қизиқишни ошириш мақсадида 2021-йил 1-март куни Тошкент шаҳар Миробод туманининг 110-сонли Ихтисослаштирилган Давлат Умумтаълим мактабида география ва иқтисодиёт ойлиги очилиши бўлиб ўтди. Давлат геология музейи томонидан бу тадбир учун музей экспозицияси ва буклетлар тайёрланди.\n2021 18 феврал\nДавлат Геология музейи геология соҳасида, олий ўқув юртларининг бошқа йўналишларида тахсил олаётган талабалар билан ўқув жараёнларида доимий равишда иштирок этиб келмоқда. Музейга ташриф буюрган талабалар учун экскурсоводлар ва соха мутахассислари томонидан қизиқарли ўқув экскурсиялар ўтказилмоқда.\n2021 10 феврал\nКарантин чоралари юмшатилгандан сўнг Давлат геология музейи яна мактаб ўқувчилар билан тўлмоқда. Мактабда таълим олаётган ўқувчиларда геология соҳасига қизиқиш уйғотиш ва кучайтириш мақсадида, музейга ташриф буюрган ўқувчиларга қизиқарли ва мароқли экскурсиялар ўтилмоқда.\n2021 8 январь\nЎзбекистон Республикаси Президентининг 2017 йил 23 июндаги №3080 Қарорига мувофиқ Тошкент шаҳрида Ўзбекистондаги Ислом Цивилизацияси Маркази биноси барпо этилмокда.\nМарказнинг биринчи қаватида музей ташкил этиш ишлари олиб борилмоқда. Музейнинг “Фан”, “Беруний” бўлимларида буюк аждодларимизнинг ер ости маъданлари, уларни аниқлаш, қазиб олиш, қайта ишлаш борасида оламшумул кашфиётларини намойиш этиш мақсадида, мамлакатимиз ҳудудидаги ноёб ер ости бойликлари намуналари билан тўлдиришмоқда. Бу мақсадни амалга ошириш учун Давлат геология музейи томонидан амалий ёрдам кўрсатилди.\n2020 26 декабр\nЎзбекистон Республикаси мустақиллигининг йигирма тўққиз йиллиги муносабати билан фан, таълим, адабиёт, маданият, санъат ва оммавий ахборот воситалари соҳалари ходимларидан бир гуруҳини мукофотлаш тўғрисида Ўзбекистон Республикаси Президентининг Фармонига мувофиқ жорий йилнинг 26 декабр куни “Туркистон саройида” тақдирлаш маросими бўлиб ўтди. Ўзбекистон Республикаси Давлат геология ва минерал ресурслар қўмитасининг “Давлат геология музейи” директори Аҳмедшаев Аҳмаджон Шояқубович давлат мукофоти “Дўстлик” ордени билан тақдирланди.\n2020 25 декабр\nЖорий йилнинг 25 декабр куни Давлат геология музейида, "Ёш геолог" олимпиадасини шахар босқичи бўлиб ўтди. Унда Тошкент шахридаги барча туманлардан ғолиб бўлган 21 нафар ўқувчи қатнашди. “Ёш геолог” Олимпиадаси Шаҳар босқичида қатнашчиларига ва 3 нафар ғолиб иштрокчилари Диплом, сертификат ва совғалар билан тақдирланди.\n2020 12 декабр\nЎзбекистон Республикаси Президентининг 2020 йил 8 октябрдаги Ф-5598-сон Фармойиши билан тасдиқланган “Қатағон курбонларининг меросини янада чуқур ўрганиш, улар хотирасини абадийлаштириш ишларини ташкил этиш ва мувофиқлаштириш бўйича Республика ишчи гурухи”нинг қарори билан 2021 йил 10 январга қадар жойларга чиқиб худудлардаги олий таълим муассасалари тузилмасидаги Қатағон қурбонлари хотираси музейларига ажратилган бинолар, улардаги экспозицияларнинг холатини, шу жумладан лойиҳаларини ва дизайнларини ўрганиб чиқиб, уларни намунавий ҳолга келтириш бўйича таклифлар ишлаб чиқиш топширилган.\nТопшириқни ижросини таъминлаш мақсадида 2020 йил 12 декабр куни ишчи гурух аъзолари Давлат геология музейи директори А.Ахмедшаев билан вилоятлардаги худудий музейларни ўрганиш ишлари бўлиб ўтди.\n2020 30 ноябр\nЖорий йилнинг 30 ноябр куни Давлат геология музейи ҳамда Словакия Республикаси Кошице шахридаги Павл Йозеф Шафрик номидаги Университети билан ўзаро хамкорлик меморандуми Ўзбекистондаги Словакия Республикаси элчихонасида Словакия Республикаси Узбекистондаги Фавқулодда ва мухтор элчиси Ян Бори иштрокида имзоланди. Меморандум имзолашдан мақсад: геология, палеонтология, музейшуносли сохаларида ўзаро хамкорликдир.


Мен эртагу ривоятларга ишонаман. Чунки улар ҳаёт ҳақиқатлари, инсонийликнинг улуғ фазилатлари ҳақида сўзлайди. Улар шаффоф булоқ сувига ўхшайди. Ичганинг сайин маънавий чанқоғинг қонаверади.\nЛекин минг афсуски, ҳамма одамлар ҳам эртагу ривоятлардаги эзгуликлардан ибрат олиб яшамайдилар. Ҳатто, орамизда ота-онасини ҳурмат қилмайдиган замондошларимиз ҳам йўқ эмас.\nБаъзан, биз ўзимиз истамаган ҳолда айрим воқеаларнинг ёки баъзи суҳбатларнинг иштирокчисига айланиб қоламиз.\n"Чол-кампирлар участкада қолишди, биз "дом"га чиқиб кетдик", - дейди барваста бир киши шеригига.\n"Бизнинг бобойни бир кўриб қўйсанг, кейинги пайтда сал кам уйқуроқми-ей", - дейди иш столида ўтириб дўхтир дўстига сим қоқаётган яна биров. Бир ҳамкасб йигит эса отаси ҳақида "бизнинг пахан", деб сўз очади. Менинг тасаввуримда бу каби атамалар ота номини камситади, ҳақоратлайди, қадрини туширади. Ота - инсон учун энг улуғ зот. Шундай экан, отани фахр ва эъзоз билан тилга олиш, ҳурматини жойига қўйиб, дуоларини олмоққа не етсин?!\nБир таниш муаллима билан учрашиб қолдим. У билан узоқ гаплашдик. Қишлоқ, унинг ўқувчилари, сўнг қизлар ҳақида…\n- Ишни эндигина бошлаган кезларим эди, - дея ҳикоя қилади муаллима опа. - Юқори синф раҳбарлигини топширишди. Бир куни дарсдан сўнг қизларни олиб қолдим. Тарбиявий соат эди. Мавзу: "Қиз боланинг ота олдидаги одоби". Дарс мазмунидан келиб чиқиб, хонадонда қиз боланинг ўзини тутиши, оталари олдида доимо иффату-одобда бўлишлари кераклигини узоқ уқтирдим. Бир пайт орқароқда ўтирган қизлардан бири қўл кўтарди. Рухсатимни ҳам кутмай ўрнидан турди:\n- Айтингчи, оталар ҳам қизлари олдида одоб сақлаши керакми ё йўқми?\n- Ҳа, албатта!, - дедим-у, уёғига нима дейишни билмай қолдим.\nОчиғи, бундай саволни кутмагандим.\n...Кейинги кунлари қизлар билан алоҳида-алоҳида гаплашдим. Уларнинг юракларида гап кўп экан. Бир қизнинг отаси ҳар куни ичиб келиб, қизлари олдида уят сўзларни айтиб сўкинаркан. Яна бир қизнинг отаси уйдан бош олиб чиқиб кетган, ҳатто йилда бир марта келиб болаларидан хабар олмас экан.\n"Ёмон оталар" дейишга тилим бормайди, лекин, хонадонида қиз бола ўсаётган ота ҳушёр бўлиши, қизи кўнглини синдирмасдан, унинг олдида одоб чегарасини сақлаши лозим.\nОлис қишлоқдан мени кўргани ота-онам келиб туради. Шунда торгина уйим кенгайиб кетади, гўё. Уларнинг дуоларидан жисмимга шифобахш нур қуйила бошлайди. Қўлларимни юзим узра тортар эканман, дилдан ният қиламан: "Ё қодир эгам! Ҳеч бир кимсани ота-она дийдоридан, дуоларидан бенасиб этмагил. Фарзандларимиз вужудига меҳру-оқибатни, инсофу диёнатни жо эт. Оталаримизни ҳамиша қадрига етайлик, улар улуғворликлари билан ҳамиша уйларимиз тўрини тўлдиришсин.\nБалиқчи туманидаги 6-ДИМИ ўқитувчиси.


ҲАЁТ СИЙЛАГАН ШОИРА - “Китоб дунёси” газетаси сайти\nҲАЁТ СИЙЛАГАН ШОИРА\n768 марта кўрилган.\nИзабелла Ахатовна Ахмадулина 1937 йилнинг апрель ойида Москва шаҳрида зиёли оилада дунёга келди. Белланинг отаси вазир ўринбосари, онаси бўлса таржимон эди. Белланинг «Соз», «Титроқ», «Бўрон», «Шам» каби бир қатор шеърий тўпламлари нашр этилган. Қуйида шоиранинг шеърларидан ташқари, устози Марина Цветаева ҳақидаги хотиралари ва эссеси илк маротаба ўзбек тилида ўқувчилар эътиборига ҳавола этиляпти.\nСарфламагил менга вақтингни ортиқ,\nГап қотма йўлимни тўсиб сен гоҳо.\nЭзгу нигоҳларинг ҳамда шафқатли\nҚўлларинг-ла тутма қўлимни асло.\nБаҳор пайти сакраб кўлмаклар узра,\nИзимдан эргашма, сўзимга маҳтал.\nБу ҳам сенга бакор келмагай сира,\nБулар ҳеч нарсани қилмагайдир ҳал.\nЎйлайсанки, кибр — қалбдаги ройиш,\nСен-ла дўстлашмоққа йўқ менда истак.\nҒурурдан эмас, бу — куйганим боис\nМудом мен бошимни тутаман юксак.\nЁмғир қуяр тепамдан шаррос,\nваҳм солар қалдироқ жонга —\nтўқнаш келдим мен сенга бехос,\nдуч келгандек кема тўфонга.\nҚандай қисмат тушаркин бошга\nҲадиклардан эмасман ҳоли.\nурилгумми бориб бир тошга\nёки мени қаршилар толе.\nМен титрайман, қувонаман гоҳ\nхавотирлар тўлқини аро...\nГарчи бизлар тўқнашдик ногоҳ,\nСевгимдан мен қўрқмасман асло.\n«Опажоним, Ҳаёт! Одамлар нега сени шундай атамайдилар?»\nМарина Цветаева ҳақида ўйласам ёки номини тилга олсам, гўё ўша заҳоти ўпкам мусаффо ҳаводан тўлгандай бўлади. Бу бежизга эмас, дейман ўзимга-ўзим. Ахир унинг шеърияти чинданам тонг сабоси мисоли майин, тонгги шудринг каби шаффоф, мусаффо осмон сингари тоза. Ишонмасангиз, сиз ҳам Цветаеванинг шеърларини куннинг исталган маҳалида ўқиб кўринг - унда покиза руҳнинг нафасини сезасиз, ўпкангиз тоза ҳавога дош беролмайдиганга ўхшайди. Қарийб икки юз йилдирки, бошимиз узра чарақлаган юлдузларга маҳлиёмиз. Пушкин юлдузи чақнаши билан адабиёт осмони бирин-кетин юлдузларга тўлиб кетди, бироқ улар орасида Цветаевага ўхшаш маҳзун юлдузни топиш амримаҳол. Бу шоира изтироб учун яралганди. Уқубатга ташналик, аччиқ қисматга исён, ўз-ўзини қийнаш. Адоқсиз азоблар ва ўлим Цветаева тақдирининг бир бўлаги эди, холос. Улар тириклигу истеъдоднинг бадали эканлигини ўзи ҳам яхши англарди. Бунда қусурлар бор, деб ҳисобламайман. Ахир Цветаева Худо шундай аянчли қисмат ато этиб, сўз билан сийлаган руснинг бахти кулган шоираси-ку! Бу бахтга етолмаганлар қанча? Одамдай яшаш насиб этмаган бўлса, бу унинг айби эмас, Яратганнинг хоҳиши. Цветаева қисматидан ўкинармиди? Бу саволга жавобим йўқ, бироқ шуни биламанки, у ўз руҳию идрокининг жасур жангчиси эди. Туну кун давом этадиган ботиний олишувлардаги илоҳий ғалабалардан туғилган шеърлардан бугун адабиёт ихлосмандлари баҳраманд бўлаётир. Сиз осонгина ўқиётган шеър, аслида қандай яралганини билсангиз, уни ҳиссиз қабул қилмасдингиз. Шоирнинг ўша ондаги изтироби сизга бир зумга кўчса қанийди. Уни танқид қилгани ҳам ботинолмасдингиз.\nЦветаевадаги бундай бенуқсон истеъдодни Худо берганини ҳар бир сатридан англайман. Унинг шеърларини ўқиб туриб, Яратган бир шоирга шунчалар ҳиммат кўрсатадими, деб ўйлайман. Оддий одам бундай сатрларни битолмаган бўларди. Марина ҳаётсевар шоира эди. Бу кучли муҳаббатнинг илдиз отишига фақат чинакам шоирлардагина етарли асослар бўлади. Цветаева қалбидаги оташин ҳислар тафтини қуйидаги сатрлардан ҳам ҳис этиш мумкин: «Опажоним, Ҳаёт! Одамлар нега сени шундай атамайдилар?» Айтинг-чи, Маринадан бошқа яна ким ҳаётни опа деб чақиришга ўзида журъат топарди? Бошқалар опа сўзини тилга олишдан бурун у менга нима туҳфа этди, деб ўйлаган бўларди.\nБошқаларни билмадим-у, бироқ ҳаёт шоирларга меҳрибон, атрофидагилар тушунмаганда ҳам, у ижодкорларнинг бошини силайди. Ҳаёт шоирларнинг одамларга бегоналигинию етимлигини билгани учун шундай қилса керак. У сийламаса, шоир бошқалар қатори ўзи ҳам ўзига шафқатсиз. Руҳиятини тушунмагани учунам бутун умр у ўзини қийнаб, азоблаб яшайди-ку! Ҳаёт шоир қалбининг ёрқинлиги, шуъласию гўзаллигини кўришга қодир. Унинг назари шоирга тушди, дегани халқнинг, дунёнинг назари тушгани демакдир! Ҳа, ҳаёт сийладими, бу шоир ер юзида беҳуда яшамаганини англатади. Цветаева худди шундайлардан эди. У ҳаётга муҳаббатини ҳадя этиб, эвазига ҳеч нарса талаб қилмасди. Худо сийлаган, Худо марҳамат қилган шоира, ундан фақат бир нарсани сўрарди: ЁЗИШ! Шеър — тирикликнинг ягона талаби. Уни камбағалликда азобланиб яшаган дейишдан аввал ўзидан сўранг-чи, нима деркан? Шундай кезларда мен унинг сўнгги дақиқада айтган сўзларини эслайман: «Бадавлатмидингиз ё камбағал?» «…униси ҳам, буниси ҳам эмас. Умрим давомида бойлару камбағаллар, сиёсатчилару ёзувчилар, зўрлару ожизлар билан мулоқотда бўлдим. Дўстлар даврасида ўзимга яраша мартабам ва ҳурматим бор эди. Шундайлар борки, пулсиз, ҳимоясизларни одам қаторига қўшмайди, шукрки, олиймақом давраларда ҳам ундай хўрликларга дуч келмадим. Чунки менинг китобларим ва ўқувчиларим бор эди. Бу томондан кўнглим бутун бўлган ва бу бахтимга кўпларнинг ҳаваси келишини билардим. Ҳар қанча бадавлат бўлмасин, китобсиз одамни мен ҳайвон ўрнида кўраман. Мен бой эдим. Ҳамма нарсам бор эди. Нолисам гуноҳ бўлади». Шу гапларининг ўзи шоиранинг ҳаётининг сўнгги дақиқаларида унга ато этилган ҲАММА НАРСА ниманинг бадалига келганини англаганингизга шубҳам йўқ. Ўша ҲАММА НАРСА бугун сизники, уни Цветаева сизга мерос қолдирган. Худонинг марҳамати...\nРус тилидан Шаҳноза РАҲМОНОВА таржимаси.


Kutubxona - Xans-Yohim Arndt. Venalik tanish (hikoya) / Kiril\nSiz shu sahifadasiz: Xans-Yohim Arndt. Venalik tanish (hikoya) / Kiril\nМуаллиф Xанс-Ёҳим Арндт\nАсар номи Веналик таниш (ҳикоя)\n- Xанс-Ёҳим Арндт\nТаржимон Ҳомидбек Раҳмонов (Немис тилидан)\n«Маърифат гулшани»; газетасидан олинди.\nВеналик таниш (ҳикоя)\n— Мутлақо-я? - бегона киши ажабланди. - Сиз мени танимаяпсизми? Рухсатингиз билан айтмоқчиманки, сиз Вена Академияси профессори Фоербаҳсиз, шундай эмасми?\n— Яна мени танимаяпман, дейсиз-а? Рухсатингиз билан шуни айтмоқчиманки, биз Венада ўн марталаб, ҳа, ҳа, энг камида ўн марталаб, турли вазиятларда учрашганмиз - кўргазмалар, уюшмалар ва ҳоказоларда. - Шуларни айтаркан у сигарета қутисини узатиб, рассомга сигарета таклиф қилди. - Биз тез-тез биргаликда сигарета чекиб турардик!\n— Мен умуман чекмайман, - эътироз билдирди қисқа қилиб рассом, бегона одамнинг борган сари жонига тегаётганидан жаҳли чиқиб.\n— Қизиқ, сиз мени танимадингиз, сигарета ҳам чекмайсиз. Мен қасам ичишга ҳам тайёрман... - бегона киши ажабланиб бошини сарак-сарак қилди. Кейин минғирлаб, узр сўради-да, кетди.\nАммо тахминан беш дақиқалардан кейин у яна қайтиб келди.\n— Рухсатингиз билан, жаноб профессор, мен ҳалиям ишонолмаяпман, сиз эслаган бўлишингиз керак, - у саволларини яна такрорлай бошлади ва Фоербаҳ билан Венада йўқ деганда ўн марталаб учрашганини қатъий туриб таъкидлади.\n— Сиз чиндан ҳам чекмайсизми? - сўради у ҳайратини яширолмай.\n— Йўқ, мен умуман чекмайман! - жавоб берди рассом ундан қандай қутулишни билмай.\nБегона киши янада ажабланиб бош чай¬қади. Минғирлаб яна узр сўради ва кетди. Бу сафар қайтиб келмади. Бир қанча вақтдан кейин Анзелм Фоербаҳ сегарета чекмоқчи бўлди, аммо чўнтагидан унга Бавария қироли совға қилган олтин сигарета қутисини тополмади. Унинг ўрнига, чўнтагида бир парча қоғоз турарди:\n«Чекмайдиган кишига сигарета қутисининг кераги йўқ!».\n"http://www.kutubxona.com/wiki/index.php?title=Xans-Yohim_Arndt._Venalik_tanish_(hikoya)_/_Kiril&oldid=7083" dan olindi


Оҳангарондаги мудҳиш қотиллик фош этилди – Telegraph\nTOSHKENT VILOYATI IIBB June 21, 2020\nЖорий йилнинг 5 январь куни Фарғона вилояти Данғара туманида яшаган 1962 йилда туғилган марҳум Комолжон Юлдашев ўзига тегишли бўлган Cobalt автомашинасида «Қўқон-Тошкент» йўналиши бўйлаб кира қилиш мақсадида яшаш хонадонидан чиқиб кетиб, қайтиб келмаган. Бедарак йўқолган К. Юлдашев бошқарувида бўлган бўлган Cobalt автомашинаси 8 январь куни Тошкент вилояти Оҳангарон шаҳар Янгиобод МФЙ ҳудудида, унинг мурдаси эса тан жароҳатлари билан “Aнгрен” дарёси қирғоғида чакалакзордан топилган эди.\nУшбу жиноятни 1998 йилда туғилган, меҳрибонлик уйи тарбияланувчиси У.Ё. томонидан содир этилганига етарли маълумот ва далиллар тўпланиб, Ўзбекистон Республикаси ЖКнинг 97-моддаси 2-қисми «и» банди билан гумон қилинувчи тариқасида жалб қилинган. Гумонланувчи У.Ё. айбига иқрорлигини ўз аризаси баён қилган.\nГумонланувчининг сўзларига кўра, 2020 йилнинг 5 январь куни соат тахминан 22:40 ларда Оҳангарон шаҳрига «Тошкент-Қўқон» йўналиши бўйича ҳаракатланувчи таксилар автотураргоҳига борган. Шу ерда марҳум К.Юлдашев билан Фарғона вилоятининг Бешариқ туманига олиб бориб қўйишини айтиб у билан келишган ва йўл-йўлакай Оҳангарон туманидан оқиб ўтувчи «Ангрен» дарёси яқинидаги маҳаллалардан бирига кириб ўтишларини маълум қилган.\nШундан сўнг, улар белгиланган дарё яқинига борган вақтида, гумонланувчи дастлаб ёнида бўлган темир бўлаги билан ҳайдовчининг бош қисмига бир неча маротаба уриб кейин эса уни машинадан тушириб ердаги тош бўлаги билан уриб хушидан кеткизган. Сўнг, ҳайдовчининг чўнтагида бўлган пул ва уяли телефонни олаётган вақтида ҳайдовчи хушига келиб бақирмоқчи бўлганида, ёнида олдиндан тайёрлаб қўйган пичоғи билан ҳайдовчининг олд кўкрак ва орқа соҳасига бир неча маротаба уриб, тан жароҳати етказади.\nКейин эса ҳайдовчининг мурдасини автомашина жойлаб, Телов МФЙ ҳудудидан оқиб ўтувчи «Ангрен» дарёси яқинига этган ва унинг уст кийимларини ечиб, танасидаги бармоқ изларини сув билан ювиб пастликка ташлаб юборган.\nШунингдек, суруштирувлар давомида гумонланувчи У.Ё. нинг Оҳангарон ва Олмалиқ шаҳарларида содир этган бошқа жиноятлари ҳам фош этилиб, Оҳангарон шаҳар ИИБ ТБ томонидан унга нисбатан ЖКнинг 169-моддаси 1-қисми билан жиноят иши қўзғатилган. Эҳтиёт чораси сифатида қамоқ танланган.


«Аёлнинг ўзи айбдор» эмас - Zamin.uz\nНима учун бу мавзуга оид кинони мисол қилиб келтирдим. Боиси, бизда худди шундай воқеалар тиқилиб ётибди. Номусидан ажралган аёллар, ҳақиқат тополмай ўз жонига қасд қилган ёш қизлар, ана шу адолатсизликлардан фоҳишага айланаётганлар...\nКуни кеча Андижонда 5 эркакнинг ёш келинчакни зўрлагани ҳақидаги хабар ҳамон баҳс-муназарларни келтириб чиқармоқда. Ачинарлиси, бундай зўровонликлар кўпайгандан-кўпаймоқда. Сабаби зўровонлик қилаётганлар кўпинча жазосиз қолмоқда.\n«Аёлларга нисбатан зўравонлик мавзусидаги янгиликлар кейинги кунларда умидсизлик занжирига боғланиб кетяпти. Бири ўғил фарзанд кўролмагани учун қизлари билан ўзини поезд тагига ташлади. Бошқаси калтакларга чидолмай, ўзини осди.\nҚўшниларидан йўлкирага беш минг олганига дўппослашибди. Норасида қизнинг номусига теккан кимса жазосиз қолди, оиланинг зўравонга кучи етмади. Бундай хабарларни эшитиб, одамнинг кўнгли бузилиб кетяпти. Бу ҳали дараги бизгача етиб келганлари.\nЯна қанчаси бости-бости бўлиб кетяпти экан? Жазосизлик — сукут натижаси. Аёл киши уйидаги гапни ташқарига чиқариши, дарди, мусибати ҳақида бировларга гапириши қанчалик қийинлигини тушунаман. Кўпчилик хотин-қизлар буни ўзи учун шармандалик деб билади. Ана шу ўринсиз уятни енгиб, зўравонлик ҳақида очиқ сўзлай олаётганлар таҳсинга лойиқ. Сиз фақатгина ўзингизга эмас, балки кун сайин, йиллаб зулмга чидаб келаётган, жабрдийда бўла туриб, таъналар тагида қолишдан қўрққан, ҳатто энг яқинларига ҳам дардини айта олмаётган аёлларга ёрдам беряпсиз.\nЯнгиликлар » Жамият » «Аёлнинг ўзи айбдор» эмас


Каниза администраторига машина совға қилди — видео - ShouBiz.uz\nЯнгиликлар 10:02 | 8.4.22\nКаниза администраторига машина совға қилди — видео\nМашина унинг ўғлига ёқмаган\nХонанда, актриса Каниза Instagram саҳифасида администратори Севарага машина совға қилганини айтди.\nКаниза Севарага оқ рангли «Gentra» автомобилини ҳадя қилган. Хонанда администраторининг ўғлига «машина ёқдими», деб савол берган.\nУ эса машина ёқмаганини таъкидлаган. Бола унга қора рангли машиналар ёқишини айтган.


Ер юзидаги бир киши гапирадиган тил ёки тиллар тўғрисидаги қизиқарли фактлар - zarnews.uz\nЕр юзидаги бир киши гапирадиган тил ёки тиллар тўғрисидаги қизиқарли фактлар\nСайёрамизда етти мингдан ортиқ тил бор. Улардан фақат саккизтаси - хитой, инглиз, испан, араб, португал, рус, немис ва француз тиллари дунё аҳамиятига молик тиллардир. Бу тилларнинг ўзига хослиги шундаки, 50 миллиондан ортиқ аҳоли гуруҳларининг ҳар бири уларни ўзининг она тили деб ҳисоблайди.\nТиллар сони бўйича рекордчи Папуа-Янги-Гвинея минтақаси. У ердаги нисбатан кичик ҳудудда саккиз юздан ортиқ тилда сўзлашишади. Қўшни, ундан ҳам кичироқ Вануату давлатининг истеъмолида 113 тил бор.\n"Гиннеснинг рекордлар китоби"га дунёдаги энг қийин тиллардан бири сифатида кирган табасаран тили ташувчилари асосан Доғистонда яшовчи одамлардир. Тилнинг мураккаблики шундаки, унда ҳатто табасаранликларнинг ҳаммаси ҳам билмайдиган 48 та келишик (падеж) бор.\nБолгар тилида эса аксинча феълнинг инфинитив (ноаниқ) формаси, келишиклар умуман йўқ, бироқ унда артикль бор. Бу уни бошқа славян тиллардан ажратиб туради.\nТауширо тилини мутлақ рекордчи деб ҳисоблаш мумкин. Гап шундаки, бу тилда бизнинг замонамизда фақат бир киши - перулик ҳинду Амадео Гарсиа гаплашади(?).\nКомбоджанинг расмий тили бўлган кхемер энг катта алифбога эга. Унда 74 та ҳарф бор.\nБошқа тиллардан фарқли ўлароқ, япон тилини мустақил равишда ўрганиб бўлмайди. Унда китоб ва сўзлашув нутқи, эркак ва аёл талаффузи ўртасида жуда кўп номутаносибликлар бор. Япон тилида жинс ва сон тушунчаси йўқ, шунинг учун жумлалар сон ва жинсни аниқлайдиган тарзда жойлаштирилади.\nДеярли барча тилларда “Она” сўзи “М” ҳарфи билан бошланади.\nДунёнинг барча алифболарида “А” ҳарфи бор ва у энг кўп тарқалган ҳарф сифатида тан олинган. “О” ҳарфи эса энг қадимий бўлиб, у дастлаб милоддан аввалги 1300 йилда финикияликлар алифбосида пайдо бўлган.\nФин тили ўрганилиши энг осон тил. Унда сўзлар қандай эшитилса, шундай ёзилади. Грамматикаси эса инглиз тилидан ҳам мураккаброқ, келишиклар сони 15 тага етади.\nЕвропалик шифокорлар тил ўрганиш мияни 15 ёшга ёшартириши мумкинлигини аниқлашди. Кексаликда бу қариш жараёнини секинлаштиришига ва хотирани мустаҳкамлашига ёрдам беради.\nГарчи, бу фақат кичик бир қисм бўлса-да, бугун дунё тиллари ҳақидаги ажойиб фактлар билан танишдик. Сайёрамиз тиллари тарихи ва маданиятини чексиз ўрганиш мумкин, чунки уларнинг ҳар бири ўзига хос хусусият ва нозикликларга эга. Одамлар дунёси ва тили эса ҳали ҳам бошқалар учун очиқ ва қизиқарлидир.


BBC Uzbek - Mintaqa - Қозоғистон: Атираудаги ҳужумда икки полиция ходими яраланган\nСўнгги янгиланиш 15 сентябр 2012 - 12:01 GMT\nСўнгги пайтларда Атирау қатор ҳужумларга саҳна бўлган\nҚозоғистон Ички ишлар вазирлиги шанбага ўтар кечаси ғарбий Атирау вилоятида юз берган ҳужумда икки полиция ходимининг яраланганини тасдиқлаган.\nВазирлик тарқатган хабарда айтилишича, ярим тунга яқин икки номаълум шахс Атирау шаҳрида полиция бўлими навбатчисига қарата ўт очган ва уни оёғидан яралаган.\nБунга жавобан полиция ҳам ўқотар қурол ишлатган, аммо ҳужумчилар қочиб қолишга муваффақ бўлган.\nРасмий хабарга кўра, орадан икки дақиқа ўтиб, икки номаълум шахс полиция идорасига киришга уринган.\n"Улар полиция нуқтасига қарата Молотов коктейли ва ходимларга қарата ўт очганлар",- дейилади расмий хабарда.\nАйтилишича, иккинчи ҳодиса чоғида яна бир полиция ходими яраланган.\nМаҳаллий аҳоли вакиллари тунда шаҳар четида отишма овозлари эшитилганини айтишган\nСўнгги ҳужум Атирауда икки кишининг умрига зомин бўлган портлашлардан уч кун ўтиб юз берган.\nЧоршанба куни шаҳарнинг Молдагулова кўчасида машиналарга хизмат кўрсатиш станциясида ҳовлисида юз берган портлаш сатҳидан ташқи кўриниши осиёлик бўлган ёш йигитнинг жасади топилгани хабар қилинганди.\nРасмийлар жасаднинг ёнидан унга тегишли бўлиши тахмин этилаётган шахсни тасдиқловчи ҳужжат ҳам топилган.\nСобиқ мудофаа вазири ва сенатор Мухтар Алтинбаев Қозоғистон ғарбидаги сўнгги ҳужумларда "айрим сиёсатчилар"ни айблаб чиққан, аммо сенатор ҳеч кимнинг номини атамаган.\nҚозоқ расмийлари ҳужумларда диний экстремистларни айблашган.\nҚозоғистонда полиция ходимларига ҳужум қилган жиноятчилар қидирилмоқда


ХКнинг биринчи йиғилиши ойлик иш дастури келишиб олингач, 3 октябрда бўлиб ўтади. Айни дамда Россиянинг БМТдаги доимий ваколатхонасида 20та мажлис ўтказилади. Кенгаш октябрь ойида муҳокама қиладиган мавзулар Африкадаги зиддиятлар: Суданнинг Дурфуридаги вазият, Конго демократик республикаси, Мали, Марказий Африка республикаси, Жанубий Судан, шунингдек, Яқин Шарқ муаммоси: Сурия, Ливан, Яман бўлади. Яқин Шарқдаги вазиятни барқарорлаштиришга бағишланган ҳар кварталлик музокаралар 19 октябрда ўтказилиши режалаштирилган.\n5 октябрда Хавфсизлик Кенашида БМТ Бош котиблигига янгича форматда овоз бериш бўлиб ўтади.\nМаълумот учун: БМТ ХК 15 давлатдан иборат: 5 доимий ва 10 доимий бўлмаган аъзолар. Улар ҳар икки йилда сайланишади. Айни дамда Хавфсизлик Кенгашига Ангола, Венесуэла, Миср, Испания, Малайзия, Янги Зеландия, Сенегал, Украина, Уругвай, Япония доимий бўлмаган вакиллардир. Кенгашнинг доимий аъзолари Буюк Британия, Хитой, Россия, АҚШ ва Франция ҳисобланади.


ҚАРДОШЛИК ВА ҲАМКОРЛИК ЯНГИ БОСҚИЧГА КЎТАРИЛМОҚДА - Ўзбекистон овози газетаси\nБоку, 14 октябрь. ЎзА махсус мухбири Матназар ЭЛМУРОДОВ хабар қилади.\nЎзбекистон Республикаси Президенти Шавкат Мирзиёев Туркий тилли давлатлар ҳамкорлик кенгашининг еттинчи саммитида иштирок этиш учун 14 октябрь куни Боку шаҳрига ташриф буюрди.\nБоку халқаро аэропортида олий мартабали меҳмонни Озарбайжон Бош вазирининг биринчи ўринбосари Ёқуб Аюбов, Ташқи ишлар вазирлиги раҳбарияти ва бошқа расмий шахслар кутиб олди.\nЎзбекистон Республикаси Президенти Шавкат Мирзиёев Озарбайжон Республикаси Президенти Илҳом Алиев билан учрашди.\nМамлакатларимиз етакчи компаниялари ва тадбиркорлари даражасида ишбилармонлик алоқаларини йўлга қўйиш, шунингдек, саноат, қишлоқ хўжалиги, транспорт ва бошқа устувор тармоқларда кооперацияни ривожлантиришга алоҳида эътибор қаратилди.\nИлҳом Алиев Шавкат Мирзиёевни мамлакатимиз Туркий тилли давлатлар кенгашига қўшилгани билан табриклаб, бу, шубҳасиз, икки томонлама муносабатларни, савдо-иқтисодий ва маданий-гуманитар соҳаларда минтақавий ҳамкорликни янада мустаҳкамлашга янги суръат бағишлашини қайд этди.\nДавлатимиз раҳбари саммитга тайёргарлик юксак даражада ташкил этилганини алоҳида таъкидлади ва Озарбайжоннинг ташкилотда муваффақиятли раислик қилишини тилади.\nУчрашув якунида Президентлар кўп асрлик дўстлик ва стратегик шерикликка асосланган Ўзбекистон – Озарбайжон муносабатларини янада мустаҳкамлаш борасида интилишлари қатъий эканини таъкидладилар.\nПрезидент Шавкат Мирзиёев Кавказ мусулмонлари идораси раиси шайхулислом Оллоҳшукур Пошшозодани қабул қилди.\nДавлатимиз раҳбари бу борадаги халқаро ҳамкорлик даражаси тобора юксалиб бораётганини мамнуният билан қайд этди.\nКавказ мусулмонлари идораси раиси, ўз навбатида, Ўзбекистон Президентининг ислом оламининг бой меросини ўрганиш ва асраб-авайлаш бўйича ташаббусларини алоҳида эътироф этар экан, бу борада қабул қилинаётган чоралар самарали эканини қайд этди.\nОллоҳшукур Пошшозода мамлакатларимиз ва бутун минтақада тинчлик, тотувлик, барқарорлик ва тараққиётни таъминлаш йўлида фаол мулоқот ва ҳамкорликни давом эттиришга тайёрлигини билдирди.\nСаммитнинг асосий воқеалари 15 октябрь куни бўлиб ўтади. Туркий кенгашга аъзо давлатлар раҳбарлари ташкилот доирасидаги кўп қиррали ҳамкорликни мустаҳкамлаш ва кенгайтиришга қаратилган масалаларни муҳокама қиладилар.\nТуркий тилли давлатлар ҳамкорлик кенгаши (Туркий кенгаш) бундан ўн йил аввал – 2009 йил 3 октябрда Озарбайжоннинг Нахичеван шаҳрида Озарбайжон, Туркия, Қирғизистон ва Қозоғистон иштирокида ташкил этилган. Ушбу халқаро ташкилотнинг асосий мақсади туркий тилли давлатлар ўртасида ўзаро ишонч, дўстлик, яхши қўшничилик алоқаларини мустаҳкамлаш, минтақада ва дунёда тинчлик ҳамда хавфсизликни таъминлашдан иборат.\nБу йилги саммитнинг ўзига хос томони шундаки, Ўзбекистон биринчи маротаба Туркий кенгашнинг тенг ҳуқуқли аъзоси сифатида иштирок этмоқда.\nМаълумки, Президент Шавкат Мирзиёев 2018 йил 3 сентябрь куни Қирғизистоннинг Чўлпонота шаҳрида бўлиб ўтган Туркий тилли давлатлар ҳамкорлик кенгашининг олтинчи саммитида илк бор фахрий меҳмон сифатида қатнашган эди. Давлатимиз раҳбари ушбу саммитдаги нутқида Туркий кенгаш доирасидаги алоқаларни ривожлантиришга оид муҳим йўналишларга тўхталиб, Ўзбекистон мазкур халқаро тузилма доирасида ўзаро самарали ҳамкорликни янада ривожлантиришдан манфаатдор эканини, унинг келажагига катта умид ва ишонч билан қарашини таъкидлаган эди.\nБу йил Ўзбекистон ушбу ташкилотга тенг ҳуқуқли аъзо бўлиб қўшилиш йўлидаги тарихий қадамни ташлади. Президент Шавкат Мирзиёев жорий йил 14 сентябрь куни “Туркий тилли давлатлар ҳамкорлик Кенгашини тузиш тўғрисидаги Нахичеван Битимини (Нахичеван, 2009 йил 3 октябрь) ратификация қилиш ҳақида”ги Ўзбекистон Республикаси қонунини имзолади. Шу тариқа Ўзбекистон яна бир йирик халқаро ташкилотнинг тенг ҳуқуқли аъзосига айланди.\nБу галги анжуман иқтисодиёт, кичик ва ўрта бизнесни қўллаб-қувватлашга бағишланган бўлиб, бу Ўзбекистоннинг ташаббусларига мосдир. Умуман, Туркий тилли давлатлар ҳамкорлик кенгашига аъзолик мамлакатимиз ва халқимиз манфаатларига хизмат қилади.


Жанубий Кореядаги ўзбеклар хотиржамлигини йўқотди\nЖанубий Корея аксил ракета ҳужуми қўшинлари Шимолдан келаётган таҳдидларга жавоб қайтаришга шайланган.\nКорея ярим оролидаги вазият таранглигича қолмоқда ва бу ҳолат Жанубий Кореяда ишлаётган минглаб ўзбек меҳнат муҳожирларини ўз хавфсизликлари тўғрисида ўйлашга мажбур қилмоқда. Буни кейинги кейинги кунларда Озодликка келаётган телефон қўнғироқларидан ҳам билса бўлади. Корея ярим оролидаги сўнгги вазият ва у ерда ишлаётган ўзбек меҳнат муҳожирларининг шу кундаги кайфияти билан танишинг.\nЖанубий Корея мудофаа вазирлиги матбуот котиби Ким Мин-Сук душанба куни Сэулда бундай деди:\n- Шимолий Кореянинг қанотли ракета отиш эҳтимоли борлигини ҳаммамиз биламиз ва шуни назарда тутган ҳолда АҚШ билан ҳамкорликда Шимолдаги барча ҳаракатларни диққат билан кузатиб турибмиз.\nДушанба куни Жанубий Кореянинг бошқа бир мулозими Шимолий Корея навбатдаги ядровий синовини ўтказишга тайёргарлик кўраётгани тўғрисида баёнот берди.\nКорея Бирлашув вазири Рю Кил Жэй бунга оид “ишорат” борлиги тўғрисида душанба куни парламент қўмитаси олдида қилган чиқишида гапирган. Вазирнинг мазкур баёноти Шимолий Корея ядровий иншоотларида шахсий таркиб кўпайгани ва юк машиналари ҳаракатлари ошганига оид маълумотларга таянилган.\nМана шундай шароитда Жанубий Кореяда яшаб, ишлаётган ўзбекларнинг шу кундаги кайфияти қандайлигига қизиқдик.\nУлардан бири ўзини Зуҳриддин, деб таништирган 30 ёшли йигит. Зуҳриддин қирғизистонлик ўзбеклардан.\nУнинг айтишича, ўзбекистонлик меҳнат муҳожирлари кўнглига кейинги кунларда ваҳима оралаб қолган. Лекин маҳаллий аҳоли орасида саросима сезилмайди.\n- Маҳаллийлар қўрқаётгани йўқ. Чунки Американинг ҳарбий базасига яқин шаҳарда яшаймиз,- дейди Зуҳриддин,\nУнинг айтишича, икки қўшни корейс давлати ўртасидаги вазият кескинлашуви бу ердан юк жўнатувчи ўзбек тадбиркорлари ишига ҳам салбий таъсир этган.\n- Контейнерларда юк жўнатадиган бизнесменлар ўз иши тўхтатиб турибди. Чунки юк Шимолий Корея ҳудудидан ўтади-да, дейди Жанубий Кореяда ишлаётган Зуҳриддин.\nУнинг айтишича, тадбиркорлар шу пайтгача меҳнат муҳожирлари пулини ватандаги яқинларига етказиб бериш билан ҳам шуғулланган. Бу иш ҳам тўхтаб қолган – тадбиркорлар пул қабул қилмаяпти.\nЯна бир суҳбатдошимиз Жанубий Корея пойтахтидаги ўқув юртларидан бирида таҳсил олади. Исмини айтишни истамаган бу қизнинг сўзларидан унинг ҳеч қандай ваҳимага тушмагани билиниб турди.\n- Вазиятдан хабарим бор, янгиликларда кўриб турибмиз. Бу ерда 5 та қизмиз ўзбекистонлик. Лекин ваҳима қилганимиз йўқ.\nОзодлик: Маҳаллий корейсларнинг ўзларичи?\n- Уларда ҳам ваҳима йўқ, дейди Сеулдаги ўқув юртларидан бирида ўқийдиган ўзбекистонлик талаба қиз.\nМеҳнат вазири Ли Чэ Пил етакчилигидаги Корея Республикаси делегациясининг 2012 йил декабрида Ўзбекистонга ташрифига доир хабарларда 2007 йилдан буён Жанубий Кореяда 15 минг нафардан зиёд ўзбекистонлик иш билан таъминлангани айтилган эди.\nКорея ҳукумати ажратган 4 миллион долларли грант эвазига Тошкентда очилган Профессионал таълим марказида ҳар йили қарийб минг киши Жанубий Кореяда ишлаш учун касб ўрганади.\n30 март куни Шимолий Корея икки корейс давлати ўртасида “уруш дври ҳолати” эълон қилди.


Камбағал қурандоз — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариКамбағал қурандоз\nБир подшо бор экан, унинг биттаю битта ўғли бор экан. У ёшлигидаи бировга қўшилмас, ҳеч ким билан гаплашмас экан. Катта бўлиб, балоғатга етгач, ёш йигитлар билан далаю даштга чиқиб, ов қилиб юрадиган бўлибди. Кунлардан бир кун подшо тўрт юз қурандозни чақириб, уларга шундай дебди:\n— Ўғлимнинг тақдирини кўринглар-чи, қандай экан? Қурандозлар китоб кўриб қуръа ташлабдилар. Қанча қуръа ташласалар ҳам ҳеч нарса чиқмабди. Подшога:\n— Қуръа чиқмади, — деб хабар берибдилар. Подшонинг ғазаби келиб:\n— Мен шунча йиллардан бери сизларга нон, ош, кийим-кечак, пул берсаму, биттаю битта ўғлимнинг тақдириии тополмасаларинг! Қирқ кун муҳлат, топсаларинг топганларинг, топмасаларинг бошларинг ўлимда, молларинг талонда, — дебди.\nҚурандозлар кеча-кундуз китоб кўриб, шаҳзоданииг тақдирини билолмабдилар. Қирқ кун ҳам ўтай деб қолибди. Тонг отса, қирқ кун бўлар экан. Яна барча қурандозлар йиғилиб маслаҳатлашибдилар: «Қани, яна бир китоб кўрайлик-чи, зора шаҳзоданинг тақдири чиқиб қолса», деб хўп уринишибди, лекин қуръага ҳеч нарса чиқмабди.\nЭнди гапни бошқа ёқдан эшитинг:\nУзоқ бир шаҳарда бир камбағал қурандоз бор экан. У юриб-юриб шу шаҳарга келиб қолибди. Тўрт юз қурандознинг дарагини эшитиб, уларнинг ёнига келибди. Қараса қурандозлар йиғлар эмиш.\n— Йиғлашингизнинг боиси нима?\n— Йиғлашимизнинг боиси подшо бизларга ғазаб қилган. Шунча қурандоз бўлиб битта шаҳзоданинг тақдирини билолмадик. Тонг отса подшо бизларни ўлдиради, молимизни талон қилади, шу сабабдан фиғонимиз чиқиб ўтирибмиз.\nШунда ғариб, камбағал қурандоз уларга:\n— Менда ҳам битта кичкинагина қуръа бор. Шуни бир кўрсам, мумкинми? — деб сўрабди. Қурандозлар севиниб:\n— Яхши бўларди, — дебдилар. Камбағал қурандоз қуръани очиб кўриб:\n— Унинг тақдири подшо қизидан экан. Подшонинг ўғлига Машриқдаги подшо қизининг тақдири тушган экан, — дебди. Қурандозлар маслаҳатлашиб: «Эртага эрталаб подшонинг олдига борамиз. Подшо: «Қани топиб келдиларингми?»—деса: «Топиб келдик, мана шу киши жавоб беради, деймиз», дейишибди. Камбағал қурандоз ҳам рози бўлиб:\n— Мени кўрсата беринглар, — дебди.\nЭртаси эрта билан подшонинг олдига боришибди. Салом-аликдан кейин подшо:\n— Қани топдиларингизми? — деб сўрабди.\n— Топдик, тақсир, мана шу одам жавоб беради, — дейишибди.\nПодшо камбағал қурандозга қараб:\n— Сиз жавоб берасизми? — деб сўрабди. Қурандоз:\n— Хўп, мен жавоб бераман, мендан сўранг! — дебди. Подшо:\n— Менинг биттаю битта ўғлим бор, шу балоғатга етди. Шунинг тақдири қаерда экан? Шуни билмай ҳайрон бўлиб турибмиз, — дебди.\n— Сиз Мағрибдаги подшо экансиз. Сизнинг ўғлингизга Машриқдаги подшо қизининг тақдири тушган, — дебди. Подшонинг аччиғи келиб:\n— Битта одамнинг умри етиб борганда етмишга, саксонга, юзга борар экан. Машриқ билан Мағрибнинг ораси беш юз йиллик йўл бўлса, энди наинки, мен Мағрибнинг подшоси бўлсаму, менинг ўғлимга ўша Машриқ подшоси қизининг тақдири тушадими?! Сен буни хато гапирдинг! Жаллод! — дебди.\nИкки жаллод пайдо бўлибди. Подшо камбағал қурандозни кўрсатиб: — Буни олиб бориб ўлдир! — деб буюрибди.\nПодшонинг доно ўнг қўл вазири бор экан. У ўрнидан туриб:\n— Шу кишининг умрини бир соат тиладим, беш-олти оғиз гапирсин, — дебди.\n— Майли, гапира қолсин, — дебди.\nДоно вазир камбағал қурандозга қараб:\n— Айтганингиз неча йилда мавжуд бўлади, — дебди. Қурандоз қуръага қараб:\n— Кечикса беш йил, бўлмаса тўрт йил, шу йиллар ўртасида мавжуд бўлади, — дебди.\nВазир подшога қараб:\n— Буни зиндонга солайлик, тўрт йил, беш йил ҳеч нарса эмас, ўтиб кетади. Айтгани бўлмаса ўлдирайлик, — дебди. Камбағал қурандозни зиндонга солишибди.\nЭнди у зиндонда тураверсин. Гапни бошқа ёқдан эшитинг. Подшонинг ўғли икки юз йигити билан овини овлаб, довини довлаб, томоша қилиб юрган экан. Кунлардан бир кун бир тоғнинг тагига бориб, ўша ерда ётиб қелишибди. Ҳамма ухлаб қолибди. Шахзоданинг уйқуси келмабди. Бир четроқда ўт қалаб, гулхай ёқиб ўтирибди, ярим кеча бўлибди, юқорига қараса, тоғнинг ичидан машъал сингари ёруғ чиқиб, тоғнинг дамонасига уриб турган эмиш. Шаҳзода таажжубланиб, ўрнидан турибди, отига минибди, юқорига қараб йўл олибди. Бориб ёруғ чиқаётган тарафга қараса, жуда баланд тоғ экан. Ёруғлик тоғнинг пастида ҳам эмас, юқорисида ҳам эмас, қоқ ўртасида бир тандирнинг оғзидай тешикдан чиқиб турган экан. Ўша томонга бораверибди, қанча юрса ҳам ёруғлик чиқиб турган тешик ёнига етолмабди. Тонг отибди. Шаҳзода қайтиб аскарларини эргаштириб, кечаси ёруғлик чиққан ерга олиб борибди. Қарашса пастдан чиқишнинг иложи йўқ эмиш. Подшонинг ўғли аскарлардан:\n— Тоғнинг тепасига олиб чиқадиган йўлни биладиган одам борми? — деб сўрабди. Бир одам:\n— Мен кўрганман, — дебди. У шаҳзода ва йигитларни тоғнинг тепасига олиб чиқибди. Кечаси ёруғ чиқиб турган тешикка қарасалар, тешик жуда чуқур экан. Улар от арқонлари ва тизгинларини йиғишибди-да, ҳаммасини бир-бирига улаб, бир одамнинг белидан бойлаб тешикка туширишибди. Бу одам охирига етолмабди. Уни тортиб олишибди. Яна бошқасини туширишибди, у ҳам ета олмабди. Яна бошқасини туширишибди, у ҳам етолмабди. Шундай қилиб, икки юз одамнинг ҳаммасини ҳам тушириб кўришибди, ҳеч қайсисига ҳам бирор нарса рўпара келмабди. Ҳеч бири унинг поёнини билолмабди. Шаҳзода:\n— Бутун отнинг думини ўзагидан пастини кесиб келинглар, — деб буюрибди. Ҳамма отнинг думини кесиб келишибди. Бир йўғон аргамчи қилиб, эшибдилар. Шаҳзода арғамчини белига боғлабди. Йигитларга қараб:\n— Мени туширинглгр, — дебди.\nЙигитлар шаҳзодани чуқурга тушира бошлашибди, Секин-секин, бориб-бориб, ҳалиги арғамчи ҳам тамом бўлибди-ю шаҳзода ҳам тешикнинг бошига етибди. Мундоғ қараса, бир нарса у ёқдан-бу ёққа юриб турганмиш. У шаҳзодага яқин келмасмиш. Шаҳзода бир илож қилиб уни маҳкам ушлаб олибди. Қараса бир қиз экан, уни чопонига ўраб, қўйнига солиб арғамчини қимирлатибди. Арғамчининг учини тутиб турган йигитлар тортиб олишибди. Шаҳзода қизни қўйнига солганича отга миниб кета берибди. Ўрдага етибди. Ичкаридаги бир энагага: «Буни парвариш қилинглар», дебди. Энагалар уни бир қоронғи уйга олиб кириб қарашса, у шунақанги чиройли эканки, қоронғи уйни ёруғ қилиб юборибди. Уни парвариш қилибдилар. У бир неча вақт ўтгач, гапирадиган бўлибди. Одамга эликиб қолибди, унга яхши либос — атлас-кимхоблар кийгизишибди. Кунига бир яшар ўсиб, кундан-кунга чиройи оша борибди. Шаҳзода кунлардан бир кун қиз турган хонага кирганда унга кўзи тушиб, ошиқ бўлиб қолибди. Бу вақтда подшо ўғлини уйлантириш тўғрисида ўрдадагилар билан маслаҳат қилар экан. Бу маслаҳат шаҳзоданинг қулоғига етибди. Подшо бир кишини юбориб: «Ўғлимдан сўраб кел, кимни оларкин!» дебди.\nБорган кишига шаҳзода:\n— Мен бошқа ёқдан хотин олмайман, ўзимнинг овдан олиб келган сайитим бор, шуни оламан, — деб жавоб берибди.\nПодшо ўғлининг жавобини эшитиб, бир неча кун карнай-сурнай чалдириб, томошалар қилдириб, юртга қанча нону ошлар бердириб, тўй қилибди. Ўғлини уйлантирибди.\nШаҳзода ва қиз беш-ўн кун эру хотин бўлиб юришибди. Бир кун кечаси шаҳзода гапга кириб:\n— Сиз қаердан келган эдингиз, у ерга ким сизни олиб бориб қўйган эди? — деб сўрабди.\n— Мен Машриқ подшосининг қизиман. Бир куни ҳовлида ўйнаб юрувдим, бир қуш келиб мени кўтариб олиб кетди. Ўша сиз олиб келган жойга қўйиб мени асради. Қуш ёз бўлса, иссиқласам қаноти билан елпиди, қиш бўлса, қанотининг тагига олиб иситди. Шу билан бир неча вақт ўтди. Охирида сиз мени ўша ердан, ёлғизликдан қутқариб бу ерга олиб келдингиз, — дебди.\nШаҳзода бу сўзларни ёру биродарларига айтибди. Бу сўз подшонинг қулоғига ҳам етибди. Доно вазир буни эшитиб, подшога айтибди:\n— Келинингиз Машриқдаги подшонинг қизи экан. Қурандозни зиндондан олиб чиқаринг.\nПодшо зиндонбонни чақириб:\n— Қурандозни олиб чиқ! — деб буйруқ берибди. Қурандозни олиб чиқиб, иззат-икром қилиб, яхши жойга ўтқазибдилар. Подшо қанча узр-маъзурни айтибди. Қанча инъом-эҳсон берибди. Хирожини сўраб еб ётгин, деб бир катта шаҳарни ҳам унга ҳадя қилибди. Қизнинг воқеасини қурандоздан сўрабди. Қурандоз:\n— Ҳеч бир одамзод Машриққа бориб, бу қизни олиб келолмайди. Хумо деган бир қуш бор, у йилдан-бу йилга Машриқдан Мағрибга бир келади. Ўша Хумо қуш олиб келган. У Хумо қушнинг салқини кимга тушса, унинг авлод-аждоди подшо бўлади. Агарда кимда-ким ўша қушнинг товушини эшитса етти пушти қутли замон бўлиб ўтади, — дебди.\n← Аввалги Аввалги Мулла Таппак\nКейинги → Кейинги: Кенжа ўғил